(Jangkaan hujan sederhana hingga lebat dan angin kencang berdebu akan melanda wilayah Riyadh, Afif, Dawadmi, Al-Quwaiyah, Al-Majma'a, Al-Zulfi, Al-Ghat dan Ramah)

RIYADH, 27 Mei- Warga Arab Saudi diminta berhati-hati dan mengambil langkah berjaga-jaga ekoran amaran hujan lebat berterusan selama lima hari di kebanyakan wilayah di negara itu mulai Jumaat.Kota Mekah yang menempatkan masjid paling suci umat Islam iaitu Masjidil Haram juga akan turut terkesan berikutan fenomena itu.Hujan lebat itu dijangka turut disertai ketulan air batu dan banjir kilat.Angin kencang berdebu turut diramal berlaku di beberapa tempat termasuk kawasan Masyair di Mekah dan Madinah selain Taif dan beberapa kawasan berhampiran di wilayah sempadan utara.Jangkaan hujan sederhana hingga lebat dan angin kencang berdebu akan melanda wilayah Riyadh, Afif, Dawadmi, Al-Quwaiyah, Al-Majma'a, Al-Zulfi, Al-Ghat dan Ramah.Orang ramai termasuk jemaah haji dinasihat supaya berhati-hati semasa fenomena hujan lebat dan menjauhi lokasi air hujan terkumpul bagi mengelakkan insiden luar jangka.

(Arab Saudi keluar amaran hujan lebat berterusan, banjir landa Kota Mekah)


Agihan kerusi PH, BN pada PRN ditentukan akhir Mei

KUALA LUMPUR, 27 Mei- Agihan kerusi melibatkan parti komponen Pakatan Harapan (PH) dan Barisan Nasional (BN) pada pilihan raya di enam negeri akan ditentukan akhir Mei ini.Ahli Majlis Kerja Tertinggi (MKT) UMNO, Datuk Seri Bung Moktar Radin berkata, perbincangan berkaitan agihan kerusi antara kedua-duanya masih belum dimuktamadkan.Beliau berkata, mesyuarat malam tadi memfokuskan perancangan kepimpinan utama selepas memenangi kerusi pemilihan UMNO pada Mac lalu.

(Ahli Majlis Kerja Tertinggi UMNO, Datuk Seri Bung Moktar Radin/BERNAMA)

"Sudah tentu kita mahu mendengar daripada pemegang-pemegang jawatan tentang perancangan masa depan untuk memperkasakan parti. Itu saja dan juga penjanaan untuk berdepan dengan pilihan raya Negeri (PRN) akan datang ini."Ianya (agihan kerusi) belum muktamad. setakat ini, di peringkat negeri diminta berbincang dan belum diputuskan. Ia akan dibuat pada hujung bulan ini", katanya.Beliau berkata demikian kepada media selepas Mesyuarat Majlis Kerja Tertinggi UMNO di Menara Dato' Onn, Pusat Dagangan Dunia di Kuala Lumpur.Terdahulu, Presiden UMNO, Datuk Seri Dr Ahmad Zahid Hamidi mendedahkan senarai pendek calon yang bakal bertanding pada PRN.Ahmad Zahid berkata, senarai itu hasil perbincangan yang dilakukan dengan pengerusi-pengerusi perhubungan negeri.


KKD pantau, sekat video sebar ajaran sesat di media sosial

(Menteri Komunikasi dan Digital Fahmi Fadzil (tengah) bergambar bersama dua penerima replika cek sumbangan Pengerusi Persatuan Belia Seri Cempaka Khairil Roy Azuan Kamaruddin (dua, kiri) dan Pengerusi Persatuan Warga Emas Lembah Pantai (PAWE) Rosita Rahim (dua, kanan) pada Majlis Perasmian IEK Eco Park @ Pantai Dalam/BERNAMA)

KUALA LUMPUR, 26 Mei- Kementerian Komunikasi dan Digital (KKD) akan memantau serta menyekat penyebaran sebarang video berunsur ajaran sesat termasuk dari negara jiran yang tular di media sosial.Menteri berkenaan Fahmi Fadzil berkata pihaknya menerusi Suruhanjaya Komunikasi dan Multimedia (MCMC) akan bekerjasama dengan Jabatan Kemajuan Islam Malaysia (JAKIM) serta majlis-majlis agama negeri dalam usaha mengenal pasti dan mengekang penularan bahan seperti itu."Kita akan pastikan penularan ini bukan hanya disekat tetapi mereka yang terlibat dalam penularan itu juga boleh diambil tindakan. Jadi, itu sebab kenapa kita sentiasa beri peringatan untuk elakkan daripada menyebar bahan fitnah, melibatkan 3R (raja, agama dan kaum) termasuklah ajaran sesat.

(Menteri Komunikasi dan Digital, Fahmi Fadzil/BERNAMA)

"Maka kita akan terus memantau, bila kita terima permohonan ataupun permintaan untuk ambil tindakan MCMC akan segera berhubung dengan penyedia perkhidmatan platform tersebut," katanya selepas merasmikan pelancaran Indah Water Konsortium Sdn Bhd (IWK) Eco Park@Pantai Dalam di sini malam ini.Terdahulu, tular di media sosial video memaparkan satu majlis agama berunsurkan ajaran sesat di sebuah pesantren di negara jiran yang menyanjung Israel dan didakwa turut disertai ramai rakyat Malaysia sehingga menimbulkan kebimbangan dalam kalangan warganet.Fahmi berkata selain isu ajaran sesat, KKD akan mengambil tindakan terhadap penyebaran maklumat berunsur penipuan, scam dan penggunaan platform itu untuk menjual bahan terlarang termasuk dadah.Menyentuh program malam ini, beliau berkata pelancaran IWK Eco Park@Pantai Dalam dilihat mampu memberi manfaat dan meningkatkan ekonomi penduduk setempat."Ruang ini sesuai untuk pelbagai jenis aktiviti dan terdapat juga tapak jualan bagi kenderaan saji disediakan.“Saya ingin mengucapkan tahniah kepada IWK atas segala inisiatif yang telah dan akan dijalankan di IWK Eco Park@Pantai Dalam," katanya.Turut hadir Ketua Pegawai Eksekutif IWK Narendran Maniam serta Timbalan Ketua Setiausaha (Air dan Pembetungan) Kementerian Sumber Asli, Alam Sekitar dan Perubahan Iklim Dr K. Ching Thoo.- BERNAMA


Masyarakat perlu berhati-hati buat pelaburan

GEORGE TOWN, 27 Mei- Masyarakat perlu berhati-hati sebelum membuat pelaburan agar tidak menjadi mangsa penipuan.Pengerusi Suruhanjaya Sekuriti Malaysia Datuk Seri Dr Awang Adek Hussin berkata, sesuatu pelaburan boleh diragui jika menjanjikan keuntungan berlipat kali ganda.

(Pengerusi Suruhanjaya Sekuriti Malaysia Datuk Seri Dr Awang Adek Hussin)

"Tahun 2020 hingga 2022, memang peningkatannya ketara, jadi yang pertamanya, mereka tidak seharusnya terpedaya dengan janji-janji pelaburan. Jadi perkara pertama yang perlu mereka lakukan ialah semak, peka dengan senarai, panggilan telefon, dapatkan nasihat, telefon, dapatkan nasihat sama ada ini benar", katanya.Beliau berkata demikian selepas merasmikan InvestSmart Penang 2023 di George Town.Program tersebut bertujuan mendidik komuniti pelabur agar tidak tertipu dengan kegiatan penipuan pelaburan.


18,000 hadiri Majlis Ilmu Madani

PUTRAJAYA, 26 Mei- Majlis Ilmu Madani yang berlangsung di Masjid Putra, Putrajaya malam ini diimarahkan lebih 18,000 jemaah.Perdana Menteri, Datuk Seri Anwar dalam ucapan ringkasnya berkata program itu memberi peluang kepada umat Islam yang hadir untuk bersama-sama mendengar kupasan penuh hikmah dan bijaksana oleh dua ulama tersohor itu."Inilah maksud Negara Madani, kembali kepada asas menjadikan masjid sebagai pangkalan ilmu dan letakkan semua dasar pendidikan, ekonomi dengan sebenar ihsan rahmah dan amanah."Bagi rakan-rakan bukan Islam, semangat, nilai yang dipupuk dan akhlak yang ditekankan serta ihsan dan rahmah itu akan jadikan Malaysia ini negara yang berpaut kepada Islam,"katanya.Datuk Seri Anwar berucap pada Majlis Ilmu Madani di Putrajaya.Terdahulu, Perdana Menteri, Datuk Seri Anwar Ibrahim tiba di perkarangan masjid sekitar pukul 7.20 malam dan disambut oleh dua tokoh ulama besar dunia Islam iaitu bekas Mufti Agung Mesir, Syeikh Profesor Dr Ali Juma'ah Al Azhari serta Pengasas dan Pengetua Dar Al Mustofa di Tarim, Yaman iaitu Habib Umar Bin Muhammad Bin Salim Ben Hafidz.Beliau menunaikan solat Maghrib bersama para jemaah dan seusai solat, turut diadakan bacaan maulid.Majlis kemudiannya diteruskan dengan penyampaian tausiyah oleh Syeikh Dr Ali Juma'ah dan Habib Umar.Usai penyampaian tausiyah, Datuk Seri Anwar bersalaman dengan para jemaah yang hadir sebelum meninggalkan majlis kira-kira pukul 9.30 malam.


UniMAP jalin kerjasama bidang Telekomunikasi dan Aeroangkasa

LANGKAWI, 26 Mei-Universiti Malaysia Perlis (UniMAP) memeterai surat penyataan hasrat (Loi) dengan dua syarikat telekomunikasi dan aeroangkasa terkemuka sebagai perancangan masa hadapannya ke arah menjadi sebuah universiti terkemuka dalam dan luar negara khusus dalam bidang kejuruteraan.Dua syarikat berkenaan ialah Global Turbine Asia Sdn Bhd dan Destini Sdn Bhd.Menurut Naib Canselor UniMAP, Profesor Datuk Dr. Zaliman Sauli, Kepakaran dimiliki kedua-dua syarikat ini mampu dimanfaat sepenuhnya oleh UniMAP dalam meneroka bidang baharu, berkongsi kepakaran, menyediakan latihan kemahiran kepada pelajar, pemindahan teknologi serta mewujudkan kerjasama dalam bidang penyelidikan."Kita mempunyai Centre of Excellence dalam bidang dron dan kita telah menandatangani dengan konsortium 8 buah universiti bersama-sama Turkiye Aerospace sebelum ini.

"Peluang ini amat besar dan insyaallah melalui LIMA ini juga kita akan kembangkan juga dalam bidang maritim dengan kerjasama industri-industri yang menyertai pameran ini.

"LIMA kali ini memberi peluang yang luas kepada pihak UniMAP untuk mengadakan kerjasama dengan industri-industri", katanya pada Majlis Serahan Surat Penyataan Hasrat antara UniMAP dengan Global Turbine Asia Sdn Bhd dan Destini Sdn Bhd di Pusat Pameran Antarabangsa Mahsuri (MIEC).Majlis tersebut turut disaksikan Pemangku Raja Perlis yang juga Canselor UniMAP, Tuanku Syed Faizuddin Putra Jamalullail dan Raja Puan Muda Perlis, Tuanku Hajah Lailatul Shahreen merangkap Pro Canselor UniMAP.


Mayat tentera laut ditemukan dalam parit

SHAH ALAM, 26 Mei- Mayat seorang anggota tentera laut ditemukan orang awam di dalam parit berhampiran Hotel Sri Bernam, Sabak Bernam.Timbalan Pengarah Bomba Selangor Wan Md Razali Wan Ismail dalam satu kenyataan memaklumkan, mayat Mohamad Khair Mahat, ditemukan dalam Perodua Kelisa oleh orang awam yang memotong rumput di kawasan kejadian dan kereta tersebut dipercayai telah terbabas ke dalam parit berkenaan.Beliau berkata pihak bomba bertindak mengeluarkan mayat itu setelah kereta tersebut dinaikkan dari parit yang berkedalaman dua meter menggunakan jentolak, susulan panggilan yang diterima pada 4.23 petang.“Mangsa disahkan meninggal dunia oleh pihak Kementerian Kesihatan dan mayat mangsa telah diserahkan kepada pihak polis untuk tindakan lanjut,” katanya dalam kenyataan tersebut.Mayat mangsa telah dibawa ke Hospital Sabak Bernam untuk bedah siasat.Kemalangan tersebut dipercayai berlaku pada 21 Mei lepas sekitar pukul 4.00 hingga 5.00 pagi dan sebelum kejadian, mangsa telah bertolak dari Jempol lebih kurang 12.05 tengah malam menuju ke tempat kerjanya di Lumut.Mangsa dipercayai telah gagal mengawal kereta yang dipandunya lalu terbabas dan terjunam ke dalam parit tersebut.Isteri mangsa telah membuat laporan polis keesokan harinya pada pukul 8.54 pagi di Balai Polis Bandar Seri Jempol setelah dimaklumkan mangsa tidak hadir bertugas di markasnya dan gagal dikesan.


Everest: Jenazah Awang Askandar tiba esok

PUTRAJAYA, 26 Mei- Pengurusan membawa balik jenazah warganegara Malaysia yang terkorban dalam ekspedisi pendakian Gunung Everest iaitu Allahyarham Lt. Kol (PA) Ag Askandar bin Ampuan Yaacub, Pengarah Angkatan Pertahanan Awam Malaysia (APM) telah diselaraskan dengan lancar oleh pihak Kedutaan Malaysia di Nepal.Menteri di Jabatan Perdana Menteri, Datuk Armizan Mohd Ali dalam satu kenyataan berkata jenazah mangsa akan diterbangkan dari Kathmandu menggunakan pesawat MH115 pada 26 Mei 2023 (Jumaat) pukul 11.30 malam (waktu tempatan) dan dijangka tiba di Lapangan Terbang Antarabangsa Kuala Lumpur (KLIA) pada 27 Mei 2023 (Sabtu) pukul 6.25 pagi (waktu tempatan)."Jenazah akan dibawa balik ke Kota Kinabalu dengan menaiki pesawat MH2646 pada pukul 11.35 pagi, 27 Mei 2023 dan dijangka tiba di Lapangan Terbang Antarabangsa Kota Kinabalu (KKIA) pada pukul 2.15 petang."Seterusnya, atas permintaan ahli keluarga, jenazah akan dibawa ke kediaman mereka di Kampung Benoni, Papar dan kemudiannya ke Masjid Jamek As-Salam Benoni untuk solat jenazah", katanya dalam kenyataan tersebut.Tambah Datuk Armizan, jenazah Allahyarham akan dikebumikan di Tanah Perkuburan Islam, Kg. Benoni untuk disemadikan mengikut upacara istiadat penghormatan Angkatan Pertahanan Awam Malaysia (APM).Sebelum ini, media melaporkan Awang Askandar meninggal dunia selepas berhadapan masalah kesihatan ketika berada pada jarak 8,000 meter dari aras laut dalam misi menawan puncak Everest yang hanya memerlukan kira-kira 20 minit sampai ke puncak.

(Menteri di Jabatan Perdana Menteri, Datuk Armizan Mohd Ali/FOTO RTM)


Malaysia-Arab Saudi iktiraf pensijilan halal produk tempatan kedua-dua negara

RIYADH, 26 Mei-Malaysia dan Arab Saudi telah memeterai satu memorandum kerjasama melalui pengiktirafan bersama pensijilan halal bagi produk tempatan di antara kedua negara. Jabatan Kemajuan Islam Malaysia (JAKIM) melalui satu kenyataan menjelaskan, ini membolehkan produk yang dikilangkan di Malaysia dan mendapat pengiktirafan halal  JAKIM memasuki pasaran Arab Saudi tanpa halangan dan begitu juga sebaliknya buat produk tempatan dari ArabMalaysia diwakili Ketua Pengarah JAKIM, Datuk Hakimah Mohd Yusoff manakala Kerajaan Arab Saudi pula diwakili Ketua Pegawai Eksekutif, Saudi Food and Drug Authority (SFDA), Dr. Hisham Al-Jadhei. Melalui perjanjian ini, JAKIM akan disenaraikan sebagai badan pensijilan halal yang diiktiraf oleh SFDA, manakala SFDA pula akan disenaraikan sebagai badan pensijilan halal yang diiktiraf oleh JAKIM. Ini sekaligus boleh mengukuhkan kerjasama kedua-dua pihak dalam bidang pengurusan pensjilan halal serta berkongsi pengalaman dan kepakaran dalam pengurusan pensijilan halal yang meliputi aspek latihan, penyelidikan dan analisis produk halal demi kepentingan bersama.

(Ketua Pengarah JAKIM, Datuk Hakimah Mohd Yusoff dan Ketua Pegawai Eksekutif, Saudi Food and Drug Authority (SFDA), Dr. Hisham Al-Jadhei/FOTO RTM)


Tiada kes strok haba libatkan libatkan Orang Asli-JKNK

GUA MUSANG, 26 Mei-Jabatan Kesihatan Negeri Kelantan (JKNK) tidak menerima laporan kes kelesuan haba dan strok haba dalam kalangan masyarakat Orang Asli di kawasan pedalaman susulan cuaca panas yang melanda negeri Kelantan.Pengarahnya, Datuk Dr. Zaini Hussin berkata, setakat ini sebanyak enam kes direkodkan berkaitan masalah kesihatan yang berpunca daripada cuaca panas hanya di kawasan bandar.Menurutnya lagi ,jumlah itu juga melibatkan satu kes kematian seorang kanak-kanak lelaki berusia 11 tahun yang disahkan akibat terkena strok haba di Bachok baru-baru ini."Setakat ini kita tidak ada laporan berkenaan 'heat exhaustion' atau 'heat stroke' (strok haba) di kalangan Orang Asli."Kebanyakan laporan melibatkan penduduk yang berada di bandar", katanya yang ditemui selepas majlis pelepasan konvoi Jelajah Agenda Nasional Malaysia Sihat (ANMS) ke perkampungan Orang Asli Pos Balar di Gua Musang.Seramai 100 peserta daripada 17 agensi di negeri ini akan berkampung selama tiga hari di Pos Balar untuk mengadakan aktiviti kesihatan di kawasan berkenaan.Antara agensi terlibat ialah Jabatan Kesihatan Negeri Kelantan, Ibu Pejabat Polis Kontinjen Kelantan, Jabatan Pendidikan Kelantan dan Pejabat Tanah dan Jajahan Gua Musang.

(Pengarah Kesihatan Kelantan, Datuk Dr. Zaini Hussin)


Azalina nafi kata siasatan SPRM berkait dana judi PN digugurkan

KUALA LUMPUR, 26 Mei- Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said menegaskan beliau tidak mengeluarkan kenyataan bahawa siasatan Suruhanjaya Pencegahan Rasuah Malaysia (SPRM) berhubung dana judi Perikatan Nasional telah dihentikan.Jelasnya, SPRM telah menjalankan siasatan terperinci namun, tiada fail siasatan dibuka berikutan maklumat yang diperolehi setakat ini adalah bersifat umum.Dalam kenyataan itu juga beliau meminta agar mana-mana pihak tidak mempolitikkan isu tersebut mahupun membuat tuduhan tidak berasas terhadap perdana menteri.Mewakili badan bebas dan berkecuali, SPRM tentu sekali berhak menjalankan siasatan yang berkaitan dan membuka fail siasatan mengikut Akta Suruhanjaya Pencegahan Rasuah 2009 [Akta 694], atau mana-mana undang-undang yang berkuatkuasa berdasarkan maklumat dan bukti yang diperolehi dari semasa ke semasa.Selain SPRM. terdapat agensi lain termasuk Polis DiRaja Malaysia (PDRM) dan Lembaga Hasil Dalam Negeri (LHDN) yang bertanggungjawab dan berkuasa untuk menyiasat sebarang kesalahan jenayah.Beliau berkata, undang-undang Malaysia tidak mempunyai sebarang had masa untuk memulakan sebarang tindakan atas kes-kes jenayahSehubungan itu, beliau menyeru semua pihak menghormati prinsip “rule of law”, dan tidak membuat kesimpulan melulu atas jawapan yang diberi di Dewan Rakyat.

(Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said)


Jalan runtuh ancam keselamatan penduduk orang asli Pos Tuel

GUA MUSANG, 26 Mei-Lebih 1, 000 penduduk Orang Asli di Pos Tuel, Gua Musang, Kelantan terpaksa bergadai nyawa apabila perlu melalui kawasan jalan runtuh untuk melakukan urusan harian setiap hari.Penghulu Kampung Hanir, Razak Ronggeng  berkata, kerosakan tersebut dipercayai berpunca daripada kenderaan muatan berat yang melalui jalan tersebut untuk ke tapak pertanian mereka setiap hari.  Katanya, penduduk tiada pilihan lain kerana jalan tersebut merupakan jalan utama bagi berulang-alik ke bandar dan menghantar anak ke Sekolah Kebangsaan (SK) Hendrop."Saya harap pihak kerajaan negeri ambil berat tentang perkara ini dan pihak yang terlibat perlu turut bertanggungjawab", katanya di sini.Sementara itu, Ahli Dewan Undangan Negeri (ADUN) Galas, Mohd Syahbuddin Hashim berkata, aduan berkaitan jalan runtuh tersebut telah diterima pihaknya sejak tiga tahun lalu dan pihaknya telah membawa aduan itu kepada pihak berwajib.Katanya lagi, kerja-kerja baik pulih telah dilakukan sebelum ini."Jalan tersebut sebenarnya telah diperbaiki sebelum ini. Jalan tersebut agak panjang dan kemungkinan kerosakannya di bahagian lain."Perkara ini akan berterusan dan harapan saya agar tindakan segera dapat diambil pihak berwajib kerana ia melibatkan nyawa dan keselamatan penduduk", katanya yang ditemui pemberita di Gua Musang.Terdapat beberapa kampung yang turut menggunakan jalan berkenaan sebagai jalan utama antaranya Kampung Tuel, Kampung Hanir, Kampung Ber, Kampung Poh dan Kampung Kerbok.

(Ahli Dewan Undangan Negeri (ADUN) Galas, Mohd Syahbuddin)


KPDN gagalkan penyelewengan minyak masak bersubsidi di Pulau Pinang

BUKIT MINYAK, 26 Mei-Kementerian Perdagangan Dalam Negeri dan Kos Sara Hidup (KPDN) Pulau Pinang berjaya menumpaskan kegiatan penyelewengan minyak masak bersubsidi dengan rampasan 4,400 kilogram barang kawalan itu dalam serbuan di Batu 9 dekat sini, petang semalam. Kegiatan lelaki berusia 50-an itu terbongkar selepas sepasukan pegawai penguatkuasa Kementerian Perdagangan Dalam Negeri dan Kos Sara Hidup (KPDN) Pulau Pinang menyerbu kediaman suspek di Taman Seri Tambun, Simpang Ampat semalam. Pengarahnya, S Jegan, berkata hasil pemeriksaan pihaknya mendapati 1,557 kilogram minyak masak paket bersubsidi ditemui di rumah tamu kediaman terbabit.Jegan turut berkata suspek mempamerkan notis tiada bekalan minyak paket subsidi untuk dijual kepada pelanggan di kedainya, meskipun dia didapati mendapat bekalan daripada pembekal.Jelas beliau, semakan pihaknya mendapati lelaki itu mempunyai permit barang kawalan berjadual untuk menyimpan minyak masak di kedai runcitnya tetapi bukan kediaman tersebut.“Ikut permit lelaki itu hanya boleh menyimpan 500 kilogram minyak di kedai runcitnya namun pemeriksaan menemui jumlah berganda."Sehubungan itu, kita telah menyita lebih 1.5 tan minyak masak paket yang bernilai RM3,892.50", katanya pada sidang media di Stor Eksibit KPDN di Bukit Minyak di sini, hari ini.Pihaknya turut menahan seorang lelaki tempatan bagi membantu siasatan.Kes disiasat di bawah Akta Kawalan Bekalan 1961.Sementara itu mengulas lanjut berkaitan isu kekurangan gula di Pulau Pinang, beliau menjelaskan sebanyak lima pemborong telah dilantik bagi mengatasi masalah tersebut."Sebanyak 5 pemborong utama telah dilantik untuk menjadi pengantara KPDN Pulau Pinang dan peruncit supaya masalah pembekalan gula dapat ditangani dengan berkesan."Pemborong yang dilantik ini akan bakal mendapat 30 peratus gula tambahan  daripada pengilang dalam pelan tindakan yang dilaksanakan iaitu (DDW) Dedicated direct wholesale", katanya.Jegan turut menggesa peruncit yang menghadapi masalah mendapatkan bekalan gula agae menghubungi pejabat KPDN Pulau Pinang serta boleh mendapatkan bekalan daripada pemborong yang dilantik."kita telah membantu lebih kurang lapan peruncit yang menghubungi pejabat untuk mendapatkan bekalan gula daripada pemborong yang dilantik oleh KPDN negeri", katanya lagi.

(Pengarah KPDN Pulau Pinang, S. Jegan/FOTO RTM)


Sampaikan khutbah Jumaat, pengamal media terharu dan bangga

IPOH, 26 Mei -Wartawan RTM Perak, Muhammad Fahmi Mohd Nor mengakui terharu dan bangga menerima tanggungjawab mewakili pengamal media, khususnya rakan wartawan, bagi membaca khutbah Jumaat hari ini di Masjid Masjid Muhibbuddin Shah sempena Hari Wartawan Nasional (Hawana) 2023.Muhammad Fahmi merupakan antara tiga pengamal media yang diberi penghormatan menyampaikan khutbah di beberapa masjid di negeri itu hari ini.Menurut Fahmi lagi, peluang tersebut yang datang sekali seumur hidup itu perlu dilakukan dengan penuh tanggungjawab."Ini adalah satu penghormatan kepada pengamal media sempena HAWANA 2023."Bagi saya ini adalah satu pengalaman paling berharga. Alhamdulilah saya berjaya selesaikan", katanya ditemui selepas membaca khutbah jumaat di Masjid Muhibbuddin Shah Ipoh yang dihadiri kira-kira 1,000 jemaah.Bertemakan "Kewartawanan: Menyempurnakan Tugas Berlandaskan Nilai-Nilai Islam", khutbah tersebut mengingatkan para wartawan agar sentiasa bersifat benar dan jujur dalam menyampaikan maklumat.Peranan itu merupakan satu hak dan kebebasan bersuara yang tidak seharusnya dipersendakan atau dipermainkan oleh mana-mana pihak. Sementara itu, Pengarah Jabatan Agama Islam Negeri Perak (JAIPK), Harith Fadzilah Abdul Halim berharap usaha sebegini dapat diteruskan pada masa akan datang."Kita sangat berterima kasih kepada Duli Yang Maha Mulia Sultan Perak kerana memberi ruang kepada rakyat memainkan peranan."Semua lapisan boleh memainkan peranan bukan hanya imam tetapi keseluruhan masyarakat", katanya yang ditemui di sini.

(Wartawan RTM Perak, Muhammad Fahmi Mohd Nor)


Agong berangkat ke Monaco, Jordan untuk lawatan khas

(Al-Sultan Abdullah Ri'ayatuddin Al-Mustafa Billah Shah)

KUALA LUMPUR, 26 Mei- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat ke Monaco dan Jordan untuk lawatan khas di kedua-dua negara itu.Menurut kenyataan oleh Datuk Pengelola Bijaya Diraja, Mejar Jeneral Datuk Zahari Mohad Ariffin, lawatan khas baginda ke Monaco yang bermula hari ini hingga 29 Mei adalah atas persilaan Putera Monaco, Putera Albert II.Dalam rangka lawatan khas empat hari itu, Al-Sultan Abdullah dijadualkan berangkat mengadakan pertemuan dengan Putera Albert II di Palace of Monaco esok."Pada 28 Mei pula, Seri Paduka Baginda dijadualkan berangkat ke Majlis Santapan Tengah hari bersama Putera Albert II dan kerabat diraja Monaco di Heracles Palace disusuli dengan keberangkatan ke Monaco F1 Main Circuit pada sebelah petang."Manakala bagi lawatan khas ke Jordan pula, Seri Paduka Baginda dijadualkan berangkat tiba di Lapangan Terbang Antarabangsa Queen Alia, Amman pada 30 Mei,"menurutnya dalam kenyataan tersebut.Lawatan Khas Baginda ke Jordan sehingga 2 Jun adalah atas persilaan Baginda Raja Jordan, Raja Abdullah II dan kedua-dua pemimpin dijadualkan mengadakan pertemuan pada 31 Mei ini.Pada petang 1 Jun pula, Al-Sultan Abdullah dijadual berangkat menghadiri Majlis Perkahwinan Diraja Yang Amat Mulia Putera Mahkota Jordan di Zahran Palace disusuli dengan keberangkatan ke Majlis Jamuan Sambutan Perkahwinan Diraja Al-Husseinieh Palace di Amman pada sebelah malam.Baginda dijadualkan berangkat pulang ke tanah air pada 2 Jun 2023.


Ketirisan sumber utama negara, perlu dibendung

LANGKAWI, 26 Mei- Sebarang ketirisan pelbagai sumber utama negara hendaklah dibendung sepenuhnya. Pekara itu boleh dicapai jika semua pihak memahami kesan-kesan buruk ketirisan dan tanggungjawab moral masing-masing. Pemangku Raja Perlis Tuanku Syed Faizuddin Putra Jamalullail bertitah, "adalah wajar nilai-nilai murni sejagat dan kesedaran keagamaan diterapkan secara berterusan ke dalam minda setiap anggota dan peringkat masyarakat."Seluruh jentera juga diseru bertindak dengan cekap dan bijaksana dalam menguruskan sumber-sumber dan keutamaan negara serta organisasi," katanya ketika melawat pameran aeroangkasa di Pusat Pameran Antarabangsa Mahsuri (MIEC) diiringi Raja Puan Muda Perlis Tuanku Hajah Lailatul Shahreen Akashah Khalil.Baginda berdua meluangkan masa kira-kira tiga jam menyaksikan pertunjukan udara dari pasukan Black Eagles, Jupiter dan Flanker, disusuli lawatan ke pameran yang sedang berlangsung serta pesawat yang mengambil bahagian pada LIMA'23.Pada masa yang sama kerjasama lebih erat dan intensif daripada semua pihak termasuk sektor swasta, organisasi bukan kerajaan (NGO) dan sukarelawan diperlukan untuk merancakkan lagi agenda pembangunan negara.

(Tuanku Syed Faizuddin Putra Jamalullail melawat pameran aeroangkasa di MIEC)


Sime Darby Property sasar jual 1,557 unit hartanah, suku kedua 2023

KUALA LUMPUR, 26 Mei- Sime Darby Property Bhd optimis terhadap pertumbuhan industri hartanah tahun ini.Bagaimanapun, pemaju hartanah itu masih memantau rapat impak daripada kenaikan kadar faedah dan perkembangan ekonomi semasa."Kita semua berada dalam persekitaran yang menyaksikan bank pusat cuba untuk menaikkan kadar faedah, pertumbuhan lebih perlahan dan ringgit cuba distabilkan. "Bagaimanapun, tujuan kami adalah untuk menjual rumah dan pengguna, sensitif terhadap kenaikan harga. Jadi ia memerlukan langkah yang seimbang dan tentunya kami akan melakukan apa yang terbaik,"kata Datuk Azmir Merican, Pengarah Urusan Kumpulan Sime Darby Property Bhd.Jelasnya, momentum jualan pada suku pertama menyaksikan kadar pembelian melebihi 85% bagi projek yang dilancarkan pada tempoh tersebut.Bagi suku kedua, syarikat berhasrat melancarkan projek dengan nilai pembangunan kasar (GDV) berjumlah RM1.3 bilion membabitkan 1,557 unit.56% daripada produk baharu merupakan kediaman bertanah, manakala selebihnya pembangunan bertingkat dan projek perindustrian.

(Pengarah Urusan Kumpulan Sime Darby Property Bhd, Datuk Azmir Merican)


Pusat khidmat pelanggan TH ditambah baik, mudahkan urusan Duyufurrahman

ARAB SAUDI, 26 Mei- Pusat khidmat pelanggan Tabung Haji (TH) ditambah baik tahun ini, dengan mengasingkan kategori perkhidmatan kepada 5, bagi memudahkan urusan para Duyufurrahman.Lima kategori tersebut melibatkan aduan, permohonan, cadangan, penghargaan dan pertanyaan.Pengarah Operasi Mekah, Mohamad Zamry Mohd. Noor berkata pusat itu akan menguruskan isu-isu bukan berkaitan ibadat seperti kehilangan gelang pengenalan diri, tag nama dan aduan.Ia turut meliputi kerosakan bilik, perkhidmatan agensi luar lantikan TH seperti Pos Malaysia, FGV Transport dan syarikat telekomunikasi Arab Saudi.Pihaknya juga akan menyelesaikan setiap isu itu dalam tempoh segera untuk memberi kepuasan kepada jemaah haji."Kalau perlu siap segera, kita siapkan hingga selesai, tak boleh tergantung, tidak boleh. "Setiap aduan oleh jemaah haji mesti diselesaikan dalam tempoh tertentu. Sekiranya tidak dapat selesai, direkodkan macam mana jalan penyeleaaian, tidak boleh tergantung sampai abis musim haji. Mesti ditutup dengan sempurna dan masalah diatasi," katanya kepada media di sini.

(TH tambah baik pengurusan khidmat pelanggannya bagi mudahkan urusan Duyufurrahman)

Penambahbaikan perkhidmatan TH tahun ini adalah untuk mengelakkan kekeliruan semasa menerima aduan atau permohonan oleh jemaah.Sebelum ini, setiap aduan atau masalah akan direkodkan dalam kategori yang sama sehingga menyebabkan kelewatan untuk diselesaikan.Khidmat pelanggan juga memaklumkan, syarikat telekomunikasi Telekom Malaysia, serta syarikat tempatan, Libara, Mobily dan Zain diberikan tanggungjawab membekalkan kad sim kepada jemaah.


Jualan Rahmah Kasih Sayang Siri 2, ringankan perbelanjaan masyarakat

SEREMBAN, 26 Mei- Inisiatif Jualan Rahmah yang dilaksana Kementerian Perdagangan Dalam Negeri dan  Kos Sara Hidup (KPDN) dilihat membantu meringankan beban masyarakat terutamanya golongan B40.Menurut Exco Pembangunan Belia dan Sukan Negeri Sembilan Datuk Mohamad Taufek Abd Ghani, "program Jualan Rahmah Kasih Sayang Siri 2 yang dilaksana di Negeri Sembilan bermula hari ini sehingga Ahad, diharap dapat meringankan kos perbelanjaan masyarakat."  Menerusi program tersebut pihak pasar raya yang terlibat telah bersetuju untuk menawarkan beberapa jenis barangan yang akan dijual dengan harga yang lebih murah daripada harga pasaran."Jadi apa yang akan kita promosikan pada Jualan Rahmah ini ialah pihak pasar raya telah bersetuju untuk memilih beberapa jenis barangan yang akan dijual dengan beberapa barangan diberi pengurangan harga."Saya kira ini sesuatu yang akan membantu masyarakat supaya mereka boleh membeli barangan dengan harga yang lebih murah selain menjimatkan kos sara hidup mereka," katanya.Beliau yang Ahli Dewan Undangan Negeri (ADUN) Kawasan Paroi berkata, pada program Jualan Rahmah Siri 1 pada 7 April sehingga 9 April lalu juga telah mendapat sambutan yang memberangsangkan daripada masyarakat.  Program Jualan Rahmah Kasih Sayang Siri 2 diadakan di seluruh Negeri Sembilan selama tiga hari itu melibatkan enam pasar raya terpilih dengan menawarkan harga yang berpatutan.


Projek Jendela POP di Johor berjalan lancar

KULAI, 26 Mei- Projek Jendela Point of Presence (POP) di Johor berjalan lancar dengan tiga daripada 55 tapak Pop berjaya menerima permit bagi projek tersebut.   21 tapak lain sedang menunggu kelulusan manakala 31 lagi dalam proses akhir pendokumentasian untuk dimajukan kepada pihak berkuasa melantik.Exco Perumahan dan Kerajaan Tempatan negeri Datuk Mohd Jafni Md Shukor memaklumkan, "kerajaan negeri akan terus komited memantau dan memastikan projek tersebut siap seperti dijadualkan."Pihak kontraktor Maxis juga perlu memberi komitmen dalam menyiapkan kerja pemasangan di 24 tapak POP selewat-lewatnya pada pertengahan Julai dan selebihnya sebelum November tahun ini.Beliau akan bekerjasama dengan exco berkaitan bagi memastikan setiap isu portfolio masing-masing diselesaikan demi kemudahan rakyat Johor.

(Perbincangan Datuk Mohd Jafni Md Shukor untuk Projek Jendela Point of Presence (POP) di Johor)


Kewartawanan data penting bantu organisasi media sampaikan maklumat sahih

KUALA LUMPUR, 26 Mei- Keperluan kewartawanan data atau ‘data journalism’ penting dalam setiap organisasi media untuk memastikan industri ini terus relevan seiring perkembangan semasa dalam menyampaikan maklumat dan berita yang sahih.Ketua Pengarah Penyiaran, Suhaimi Sulaiman berkata setiap organisasi media perlu mempunyai kemahiran data analisis dan mengadaptasi peredaran zaman yang menyaksikan penggunaan teknologi semakin membangun. "Kita dah nampak 'trend' di mana keperluan 'data journalism' ini sangat penting ,wartawan kita tidak boleh lagi bergantung kepda 5W1H, maksudnya cara -cara kita dilatih dulu masa saya mula-mula terjun ke bidang kewartawanan. Jadi sekarang wartawan kita kena jadi pakar data, kena faham data analitik," katanya.Beliau berkata demikian ketika ditemui selepas program Jendela Fikir edisi Hari Wartawan Nasional (HAWANA) 2023 di Bernama Radio dengan topik Wartawan Mencorak Persepsi Masyarakat hari ini yang turut dihadiri Ketua Pengarang Astro Awani, Ashwad Ismail.

Sambutan HAWANA 2023 bakal disambut di Ipoh, Perak bermula esok hingga 29 Mei ini dengan tema ‘Media Bebas, Tunjang Demokrasi’ untuk memberi penekanan semula terhadap isu kebebasan media dalam menjalankan tugas mereka.HAWANA 2023 akan diisi dengan pelbagai aktiviti seperti forum media melibatkan wartawan dari negara ASEAN, karnival mini, pertandingan mencari harta karun serta boling dan majlis kemuncak akan dirasmikan Perdana Menteri Datuk Seri Anwar Ibrahim pada 28 Mei. Tarikh 29 Mei diwartakan sebagai Hari Wartawan Nasional dan ia dipilih sempena penerbitan edisi pertama akhbar Utusan Melayu pada 29 Mei 1939.


150 notis kesalahan dikeluarkan dalam PPKHT di Melaka

BUKIT BERUANG, 26 Mei- 150 notis kesalahan dikeluarkan dengan kompaun lebih RM41,000 dalam Operasi Khas Penguatkuasaan Peraturan-Peraturan Kawalan Hasil Tembakau (PPKHT) di Melaka pada 24 dan 25 Mei lalu.Exco Kesihatan Negeri Ngwe Hee Sem berkata, 80 premis diperiksa dalam operasi selama dua hari itu melibatkan kedai makan, restoran dan kedai vape.Jelasnya, mereka yang dikenakan kompaun memberikan alasan "tidak tahu itu adalah kawasan larangan merokok" kerana tidak nampak tanda yang dipasang peniaga.Jabatan Kesihatan Negeri telah memberi tempoh beberapa hari kepada peniaga atau pemilik premis untuk segera memasang papan tanda larangan merokok serta menggantikan papan tanda yang lama agar lebih ramai pelanggan peka dengan larangan itu."Kita sudah menjadikan kawasan ini sebagai kawasan larangan merokok, namun mereka masih tidak mematuhi peraturan itu."Jadi kita akan bekerjasama dengan pihak berkuasa tempatan (PBT) untuk memberikan amaran kepada pemilik kedai. Selain itu, operasi akan dilakukan dengan lebih kerap supaya mereka tidak merokok di kawasan ini," katanya demikian selepas mengikuti operasi tersebut di sini.Peniaga atau pemilik premis juga boleh dikenakan notis sekiranya mereka gagal memasang papan tanda larangan merokok.Tambahnya, peranan pemilik premis juga besar untuk menjadikan Melaka bebas asap rokok terutama menjelang Tahun Melawat Melaka (TMM) 2024.


MIEC dibuka kepada orang awam

LANGKAWI, 26 Mei- Pusat Pameran Antarabangsa Mahsuri (MIEC) mula dibuka kepada pelawat awam hari ini, bersempena Pameran Aeroangkasa dan Maritim Antarabangsa Langkawi (LIMA'23).Pameran dibuka hingga esok, dari pukul 10.00 pagi hingga 6.00 petang.Orang ramai yang hadir kelihatan sungguh teruja dan mulai membanjiri perkarangan MIEC seawal pukul 8.00 pagi.Pameran menempatkan reruai dan balai pelbagai agensi dari dalam dan luar negara, melibatkan aset keselamatan serta komersil. Manakala di landasan terbang atau Tarmac, ia menampilkan pameran statik pelbagai pesawat.Selain daripada itu, pengunjung turut berpeluang menyaksikan pertunjukan aerobatik jet pejuang yang paling dinantikan.Sementara itu, segmen maritim telah dibuka kepada orang awam sejak hari pertama penganjuran LIMA'23 iaitu di Resort World Langkawi.LIMA'23 yang dianggap sebagai terbesar dalam sejarah penganjurannya, berjaya menarik 525 pempamer mewakili 140 syarikat dari seluruh dunia.


Pesta Menuai: Jabatan Penjara benar keluarga melawat pada 3 dan 4 Jun

KUALA LUMPUR, 26 Mei - Jabatan Penjara membenarkan keluarga penghuni penjara untuk membuat lawatan sempena Pesta Menuai di seluruh institusi penjara Sabah dan Sarawak pada 3 dan 4 Jun ini.Jabatan Penjara dalam kenyataan hari ini memaklumkan waktu lawatan adalah bermula pada 8.15 pagi hingga 4.15 petang.“Pelawat diminta membuat ujian RT-PCR atau ARTK-Ag (swab/air liur) dalam sah laku tiga hari selepas pengambilan sampel dan tidak bergejala sebelum hadir ke institusi berkenaan“Pelawat juga diminta membawa kad lawatan serta kad pengenalan bagi memudahkan urusan,” menurut kenyataan itu.

Selain itu, pelawat adalah tertakluk kepada Akta dan Peraturan Penjara yang membolehkan pihak penjara membuat pemeriksaan fizikal ketika pelawat masuk dan keluar dari penjara.Jabatan Penjara memaklumkan perjumpaan secara dalam talian pula akan dilaksanakan selama tiga hari iaitu mulai 6 Jun hingga 8 Jun ini. “Ini bertujuan bagi memberi peluang kepada keluarga yang tidak dapat hadir ke penjara untuk perjumpaan bersemuka,” menurut kenyataan itu- BERNAMA


30,648 notis larangan merokok di premis makanan dikeluarkan tahun lalu

(Operasi Mega Bersepadu Penguatkuasaan Peraturan-Peraturan Hasil Tembakau 2004 yang dijalankan KKM di sekitar Ipoh malam tadi/ FB KKM)

IPOH, 26 Mei - Sebanyak 30,648 notis kesalahan merokok di premis makanan dengan nilai kompaun RM7.6 juta telah dikeluarkan sepanjang tahun lalu.Menurut Timbalan Ketua Pengarah Kesihatan (Kesihatan Awam) Datuk Dr Norhayati Rusli, lima negeri merekodkan pengeluaran notis tertinggi iaitu Selangor dengan 6,414 notis diikuti Johor (3,095), Pahang (2,935), Perak (2,808) dan Pulau Pinang (2,725).Beliau berkata bagi tempoh empat bulan pertama pada tahun ini pula, sejumlah 14,872 notis kesalahan merokok di premis makanan dikeluarkan membabitkan nilai kompaun sebanyak RM3.72 juta. "Operasi ini yang dijalankan di kawasan hotspot di seluruh negara menyasarkan tempat larangan seperti premis makan, dalam kenderaan awam atau hentian pengangkutan awam, premis kerajaan, kompleks membeli belah, tandas awam, pusat hiburan, klinik atau hospital serta kawasan rehat dan rawat," katanya.

(Timbalan Ketua Pengarah Kesihatan (Kesihatan Awam) Datuk Dr Norhayati Rusli / BERNAMA)

Beliau berkata demikian kepada pemberita selepas menyertai Operasi Mega Bersepadu Penguatkuasaan Peraturan-Peraturan Hasil Tembakau 2004 yang dijalankan di sekitar Ipoh malam tadi.Mengulas mengenai operasi berkenaan, Dr Norhayati berkata sebanyak 424 notis kesalahan di bawah Seksyen 32B, Akta Makanan 1983 telah dikeluarkan melibatkan kesalahan di bawah Peraturan 11 antaranya 202 notis di premis makan, kompleks beli-belah (108), kenderaan awam (34) serta premis kerajaan (28)."Kementerian Kesihatan Malaysia (KKM) ingin menegaskan bahawa larangan merokok bukan bertujuan untuk menghukum golongan perokok tetapi ia dilaksanakan bagi mengelakkan komplikasi akibat tabiat tersebut kepada golongan perokok serta perokok pasif iaitu mereka yang berada di sekeliling perokok," ujarnya.


MRT APEC ke-29, fokus strategi tingkat perdagangan serantau

KUALA LUMPUR, 26 Mei- Antara fokus perbincangan pada Mesyuarat Menteri Bertanggungjawab bagi Perdagangan (MRT) Kerjasama Ekonomi Asia Pasifik (APEC) ke-29 di Detroit, Amerika Syarikat ialah strategi untuk meningkatkan perdagangan dan pelaburan bagi integrasi ekonomi serantau lebih baik.Timbalan Menteri Pelaburan, Perdagangan dan Industri, Liew Chin Tong akan turut berkongsi usaha Malaysia dalam memenuhi permintaan serantau sebagai usaha mengukuhkan perdagangan.Kementerian Pelaburan, Perdagangan dan Industri (MITI) dalam kenyataan memaklumkan, "turut dibincangkan ialah cara untuk mengukuhkan penyertaan Perusahaan Kecil dan Sederhana (PKS) dalam ekonomi global."Mesyuarat tersebut merupakan pertemuan peringkat menteri yang pertama dianjurkan Amerika Syarikat sebagai tuan rumah APEC 2023.Bertemakan 'Mewujudkan Masa Depan Berdaya Tahan dan Mampan Untuk Semua', ia dipengerusikan Wakil Perdagangan Amerika Syarikat, Katherine C. Tai.Sejajar dengan Visi Putrajaya 2040, menteri-menteri perdagangan APEC turut dijangka menangani kebimbangan dalam membina daya tahan rantaian bekalan serantau, memerangi perubahan iklim dan menangani ketidaksamaan ekonomi.


Penyakit fungsian perut dan usus berpotensi menyerang bayi seawal 6 bulan

KOTA BHARU, 26 Mei- Bayi berusia seawal enam bulan berpontensi diserang penyakit fungsian perut dan usus.Presiden Persatuan Gastroenterologi dan Hepatologi Malaysia (MSGH) Profesor Dr. Lee Yeong Yeh berkata, kini ramai golongan muda yang dikesan menghidap penyakit tersebut termasuk bayi.Beliau berkata, "kembung perut, sembelit, cirit-birit, sakit perut dan muntah gelaja yang boleh dikesan jika seseorang bayi itu diserang penyakit berkenaan."Situasi itu akan menyebabkan bayi akan mengalami masalah berat badan selain tumbesaran akan menjadi terbantut."Antara faktornya dikenali sebagai faktor pemakanan dari segi faktor sosial ekonomi perubahan dalam bakteria dalam gastrousus kita ini antara faktor yang boleh menyebabkan ganguan fungsi asal saraf usus," katanya pada sidang media selepas Majlis Perasmian Makmal Fungsi Gastrousus dan Motiliti di Hospital Universiti Sains Malaysia (Hospital USM) Kubang Kerian, di sini.Majlis tersebut dirasmikan oleh Pengarah HUSM Kubang Kerian, Profesor Datuk Dr. Nik Hisamuddin Nik Ab. Rahman.


Afrika tidak boleh dijadikan 'medan pertempuran geostrategik'

(Moussa(2 dari kiri), Pengerusi Suruhanjaya Kesatuan Afrika (AUC), melihat pameran foto semasa ulang tahun ke-60 Pertubuhan Perpaduan Afrika, kini Kesatuan Afrika/AFP)

ADDIS ABABA, 26 Mei - Afrika tidak boleh menjadi "medan pertempuran geostrategik" untuk kuasa global kerana ia sendiri bergelut dengan beberapa ancaman terhadap keamanan dan keselamatan.Pengerusi Suruhanjaya Kesatuan Afrika (AU), Moussa Faki Mahamat berkata dalam konteks antarabangsa, konfrontasi kepentingan politik yang berbeza mengancam untuk mengubah Afrika menjadi medan pertempuran geostrategik, sekali gus mewujudkan Perang Dingin baharu."Dalam situasi ini, keuntungan orang lain akan diterjemahkan kepada kerugian bagi Afrika. Kita mesti menentang semua bentuk instrumentalisasi negara anggota kita," tambahnya dalam ucapan di ibu pejabat AU di Addis Ababa, ibu negara Habsyah.Moscow sedang mencari hubungan politik, ekonomi dan ketenteraan yang lebih mendalam di Afrika dan Asia apabila Rusia semakin terasing di pentas antarabangsa berhubung konflik di Ukraine.Pada Februari lepas, 22 negara anggota AU mengambil sikap berkecuali atau tidak mengundi resolusi Perhimpunan Agung PBB yang menggesa Rusia berundur dari Ukraine.Malahan dua daripadanya Eritrea dan Mali, mengundi menentang resolusi itu.Afrika yang mempunyai 1.3 bilion penduduk mendapati benua itu berada di tengah-tengah perebutan pengaruh dalam kalangan kuasa besar, yang telah meningkat dua kali ganda sejak pencerobohan Rusia di Ukraine 15 bulan lalu. -AFP

(Seorang perwakilan berdiri di sebelah potret ketua negara pengasas OAU/Kesatuan Afrika pada ulang tahunnya yang ke-60, Suruhanjaya Kesatuan Afrika, Addis Ababa, Ethiopia/REUTERS)


KPDN Perak rampas barang tiruan bernilai RM888,000

(Sebahagian daripada barangan tiruan yang dirampas)

IPOH, 25 Mei- Sebanyak 5,100 unit barangan tiruan telah berjaya dirampas pihak Kementerian Perdagangan Dalam Negeri (KPDN) Perak dalam satu operasi membanteras pengedaran dan penjualan barang tiruan di sebuah rumah teres di Bandar Lahat Mines, Ipoh hari ini.  Serbuan turut membawa kepada penahanan seorang lelaki berumur 40 tahun.Pengarah KPDN Perak, Datuk Kamalludin Ismail berkata, hasil risikan yang dijalankan, modus operandi yang digunakan suspek adalah melalui aplikasi dalam talian atau E-dagang."Dalam siasatan awal kita sindiket ini dah aktif lebih kurang lima tahun sejak 2019 dan mereka aktif menjual barangan seperti beg dan pakaian terutamanya melibatkan barang tiruan ini jadi jual mereka ke sasaran ke seluruh Malaysia. "Daripada dokumen-dokumen yang kita rampas mendapati pengedaran mereka ke seluruh Malaysia, katanya.Tambah beliau, operasi ini adalah hasil maklumat yang diperoleh melalui tindakan uji beli oleh pasukan risikan KPDN ke atas sindiket tersebut.Nilai keseluruhan rampasan berjumlah RM888,000 dan kes disiasat di bawah Akta Cap Dagangan 2019.

(Pengarah KPDN Perak, Datuk Kamalludin Ismail)


Mahkamah Syariah cadang Syamsul, Puteri Sarah selesai isu lafaz cerai dua kali terlebih dahulu

(Syamsul Yusof dan Puteri Sarah Liyana Megat Kamaruddin meninggalkan Mahkamah Syariah Kuala Lumpur/BERNAMA)

KUALA LUMPUR, 25 Mei- Mahkamah Rendah Syariah di sini hari ini mencadangkan supaya Syamsul Yusof dan Puteri Sarah menyelesaikan terlebih dahulu isu lafaz cerai dua kali yang didakwa diungkapkan oleh pengarah filem “Mat Kilau” itu terhadap isteri pertamanya.Peguam Syarie Datuk Akberdin Abdul Kader yang mewakili Puteri Sarah atau nama sebenarnya Puteri Sarah Liyana Megat Kamaruddin berkata Hakim Syarie Akmalluddin Ilyas perlu mengetahui lafaz cerai dan taklik yang dibangkitkan anak guamnya dalam laporan Jawatankuasa Pendamai (JKP) sah atau tidak.Lafaz cerai taklik ialah lafaz cerai yang dilafaz suami dengan meletakkan syarat taklik dan jika isteri melanggar syarat itu, maka boleh menyebabkan jatuh talak.Menurut Akberdin di dalam laporan JKP, pengerusinya menyatakan bahawa terdapat isu lafaz cerai dua kali dan untuk itu mahkamah perlu mengesahkan sama ada ia talak satu atau dua.“Oleh itu, mahkamah menetapkan 14 Jun ini untuk pihak-pihak berbincang siapa yang perlu memfailkan permohonan untuk mengesahkan penceraian di luar mahkamah itu,” kata Akberdin kepada pemberita selepas prosiding penceraian kes pasangan itu.Hari ini ditetapkan sebagai tarikh untuk memanggil Pengerusi JKP bagi memberi penjelasan berhubung prosiding JKP yang dijalankan.Mengenai laporan JKP, Akberdin berkata mahkamah berpuas hati bahawa perkahwinan pasangan selebriti itu tidak dapat diselamatkan.“Namun, sebelum pihak-pihak meneruskan dengan proses hakam, isu lafaz cerai yang dinyatakan dalam laporan JKP itu perlu diselesaikan terlebih dahulu,” katanya.Sementara itu, peguam Syarie Azmi Mohd Rais yang mewakili Syamsul atau nama sebenarnya Mohd Shamsul Md Yusof berkata anak guamnya tidak tahu mengenai lafaz cerai dua kali seperti yang didakwa Puteri Sarah.“Prosedur JKP itu dijalankan secara berasingan dan pihak-pihak (Syamsul dan Puteri Sarah) tidak bersemuka antara satu sama lain. Anak guam saya tidak tahu mengenai lafaz cerai itu dan tidak dapat menjawabnya dalam prosiding JKP berkenaan.Oleh kerana Puteri Sarah yang bangkitkan ‘cerita’ itu dalam JKP, jadi beliaulah yang kena fail pengesahan lafaz cerai dua kali itu,” kata Azmi.Pada 18 April lalu, Syamsul, 39, dan Puteri Sarah, 38, gagal mencapai persetujuan untuk berpisah secara baik selepas tidak mencapai terma penyelesaian.Puteri Sarah memfailkan permohonan cerai terhadap Syamsul pada 16 Jan lepas atas alasan mereka tidak ada persefahaman dan berlaku shiqaq berpanjangan serta tidak lagi dapat hidup bersama sebagai suami isteri mengikut hukum syarak.Pasangan itu yang berkahwin pada 8 Mac 2014 dikurniakan dua anak, Shaikul Islam, 6, dan Sumayyah, 4.Pada 6 Januari lepas, Syamsul mendedahkan beliau sudah bernikah dengan Ira Kazar atau nama sebenarnya Faghira Fatini Kazaruddin dalam video yang dikongsi menerusi Instagram. -BERNAMA

(Syamsul Yusof dan Puteri Sarah Liyana Megat Kamaruddin meninggalkanMahkamah Syariah Kuala Lumpur/BERNAMA)


TH sedia sambut kedatangan 565 jemaah di Mekah esok

MEKAH, 25 Mei - Operasi Maktab Tabung Haji (TH) bersedia menerima kedatangan 565 jemaah haji daripada penerbangan pertama dan kedua, bermula petang esok.Pengarah Operasi Maktab, Mohd Sawal Abong berkata semua jemaah akan diagihkan mengikut maktab sebelum dibawa melakukan umrah wajib sebaik menjejakkan kaki ke Tanah Suci.Beliau berkata, sebanyak sembilan maktab disediakan untuk keseluruhan jemaah yang akan tiba dari Madinah.Katanya, jemaah yang hadir bersama pasangan atau keluarga juga akan ditempatkan berdekatan bagi memudahkan pergerakan.

"Setiap satu KT kita letak satu maktab..jadi automatik memang bercampur..tapi bilik penginapan kita pisahkan lelaki dan wanita..tapi tidak jauh antara keluarga, kita tidak akan letak tingkat satu suami, isteri tingkat 10... InsyaAllah tidak," katanya pada sidang media, di sini.Tambah Sawal, setiap maktab akan mempunyai klinik perubatan, kafe, Pejabat Pos, pejabat operasi, perkhidmatan talian telefon dan bimbingan kesihatan.Katanya, seramai 12 Pembimbing Ibadat Haji Tanah Suci (Pihtas) akan ditempatkan menjaga jemaah mengikut maktab dengan dibantu pembantu tempatan.


Fahmi Fadzil ucap tahniah, kejayaan filem Tiger Stripes di Cannes

KUALA LUMPUR, 25 Mei- Menteri Komunikasi dan Digital Fahmi Fadzil mengucapkan tahniah di atas kejayaan filem 'Tiger Stripes' merangkul anugerah utama pada Minggu Kritik Festival Filem Cannes."Tahniah filem Tiger Stripes mencipta sejarah, filem arahan anak Malaysia pertama yang merangkul anugerah utama pada Minggu Kritik Festival Filem Cannes."Semoga kejayaan ini menjadi sumber inspirasi buat rakyat Malaysia," katanya menerusi hantaran di Facebook.'Tiger Stripes' merupakan filem arahan anak Malaysia, Amanda Nell Eu.Filem terbitan syarikat Ghost Grrrl Pictures arahan Eu itu dibintangi pelakon terkenal tanah air Shaheizy Sam dan pelakon baharu Zafreen Zairizal dan Deena Ezral dan artis veteran seperti Fatimah Abu Bakar.Kejayaan itu membolehkan Eu membawa pulang wang tunai EURO10,000 bersamaan hampir RM50,000 bagi edisi ke-62 festival itu.'Tiger Stripes' mengisahkan perjalanan Zaffan, seorang gadis berusia 12 tahun yang bersikap aneh ketika berdepan usia akil balighnya.Dia bergelut dengan perubahan fizikal dirinya sehingga dipulau oleh masyarakat. Berani melawan rasa takutnya, Zaffan muncul menjadi wanita kuat.


LIMA ‘23: UPSI teroka bidang Augmented Reality dalam pendidikan

LANGKAWI, 25 Mei - Universiti Pendidikan Sultan Idris (UPSI) hari ini menandatangani perjanjian persetujuan (MoA) dengan Malaysia Institute Of Aviation Technology (UniKL MIAT), Global Turbine Asia (GTA) dan Augmented Knowledge Corporation, Korea Selatan (AK Corp) bagi membangunkan penyelidikan pendidikan dalam bidang teknologi penerbangan. Menteri Pendidikan Tinggi, Datuk Seri Mohamed Khaled Nordin berkata persetujuan kerjasama industri akademik itu bermatlamat untuk membangunkan Metaverse Centre for Aviation/Aerospace (MC4A) di UniKL Malaysian Institute of Aviation Technology (MIAT) yang akan digunakan sebagai pusat penerbangan aeroangkasa.

“Perkongsian kepakaran, bimbingan serta pembangunan latihan hasil daripada kerjasama empat pihak ini membolehkan pelajar meneroka serta mempelajari penerbangan, cara baharu dan menyesuaikan diri dengan teknologi maju dalam industri ini,” Katanya pada majlis pertukaran dokumen MoA di Pameran Maritim dan Aeroangkasa Antarabangsa Langkawi (LIMA '23), di sini.Majlis pertukaran dokumen MoA turut disaksikan Ketua Setiausaha KPT, Datuk Seri Abdul Razak Jaafar,Presiden UniKL Datuk Dr. Roziah Omar serta Pengerusi Lembaga Pengarah Universiti UPSI, Puan Seri Datuk Rohani Parkash Abdullah.Sementara itu, Naib Canselor UPSI, Profesor Datuk Dr Md Amin Md Taff berkata sebagai universiti peneraju pendidikan negara, UPSI sentiasa proaktif membangunkan inovasi selaras dengan perkembangan teknologi dan pendigitalan pendidikan negara.“Menerusi kerjasama ini, UPSI optimis membuka ruang usahasama dalam pembangunan pendidikan dengan penyertaan pihak organisasi tempatan mahupun luar negara selaras hasrat KPT mengantarabangsa pendidikan peringkat global,” katanya.Tambah Dr. Md Amin, UPSI akan berperanan sebagai pakar pembangunan modul instruksional pendidikan dan latihan digital dalam memperkenalkan bahan bantu mengajar digital berdasar teknologi metaverse (AR-VR- MR-XR) bagi bidang teknologi penerbangan dan ilmu enjin pesawat selaras dengan hasrat KPT dalam menjayakan inisiatif pendidikan digital di Malaysia.


KPT tidak terima aduan penjualan sijil palsu IPTS

KUALA LUMPUR, 25 Mei- Kementerian Pendidikan Tinggi (KPT) sentiasa memandang serius sebarang isu membabitkan integriti serta pengiktirafan Institusi Pendidikan Tinggi Awam (IPTA) mahupun Institusi Pendidikan Tinggi Swasta (IPTS) termasuklah penjualan sijil palsu dalam kalangan graduan.Timbalan Menteri Pendidikan Tinggi, Datuk Mohd Yusof Afdal berkata, KPT akan bertindak terus berdasarkan aduan yang diterima pihaknya, selain menerusi Sistem Pengurusan Aduan Awam (SISPA)."Tindakan boleh dikenakan di bawah Seksyen 76 dan 77, Akta 55. Jika disabitkan kesalahan, individu atau institusi boleh dikenakan didenda tidak melebihi RM200,000 atau penjara dua tahun atau kedua-duanya sekali," katanya di Dewan Rakyat, di sini, hari ini.Mohd Yusof berkata, KPT tidak pernah lagi menerima kes aduan yang melibatkan penjualan sijil ijazah, sarjana dan doktor falsafah (PHD) yang melibatkan IPTS.


LIMA'23: Pemangku Raja Perlis melawat pameran maritim di Resort World

LANGKAWI, 25 Mei- Seluruh anggota pasukan pertahanan negara diseru untuk sentiasa bersedia dan mempersiapkan diri bagi menghadapi sebarang kemungkinan. Sekiranya semua pihak bergerak seiring dan teguh bersatu, kita akan dapat menghadapi apa jua bentuk cabaran yang mendatang.Pemangku Raja Perlis, Brigedier Jeneral Tuanku Syed Faizuddin Putra Jamalullail bertitah, semua petugas barisan hadapan negara diseru agar terus merapatkan barisan dan bekerja dalam satu pasukan sebagai benteng pertahanan negara dan memberi jasa bakti agar dapat diwariskan kepada generasi akan datang.Ketidaktentuan geo politik dan geo-ekonomi dunia berpotensi mengakibatkan krisis ekonomi yang akan mengurangkan kemampuan kita untuk melaksanakan usaha pembangunan keupayaan pertahanan secara menyeluruh.Selain itu, perkembangan sains dan teknologi yang begitu pesat akan memberikan kita lebih cabaran untuk menyediakan sumber manusia yang berkepakaran serta aset-aset khusus untuk menghadapi ancaman bentuk baru yang dibawa hasil daripada perkembangan teknologiDemikian titah baginda selepas berkenan melawat Kapal Francesco Morosini iaitu sebuah kapal peronda pesisir luar termoden milik Angkatan Tentera Laut Itali di Resort World, Langkawi.Berangkat sama, Raja Puan Muda Perlis Mejar (Kehormat) Tuanku Hajah Lailatul Shahreen Akashah Khalil.Taklimat mengenai kapal perang Francesco Morosini disampaikan oleh Komander Giovanni Monno yang turut membawa baginda berdua melawat keseluruhan kapal perang berkenaan termasuklah sistem persenjataan, helikopter dan pusat kawalan operasi kapal.Baginda berdua seterusnya melawat kapal mengangkut kereta kebal Roks Nojoekbong milik Angkatan Tentera Laut Korea Selatan dan diberi taklimat oleh Kapten Kim Sang Hyun dan turut dibawa melawat sekitar kapal.

(Tuanku Syed Faizuddin Putra Jamalullail dan Tuanku Hajah Lailatul Shahreen Akashah Khalil melawat Kapal Francesco Morosini)

(Tuanku Syed Faizuddin Putra Jamalullail dan Tuanku Hajah LailatulShahreen Akashah Khalil melawat  kapal mengangkut kereta kebal Roks Nojoekbong)


Gula putih bertapis jernih dijual RM4.20 hingga RM4.60 sekilogram- MSM

(Gula putih bertapis jernih atau gula premium keluaran MSM)

KUALA LUMPUR, 25 Mei- Gula putih bertapis jernih yang akan berada dalama pasaran bakal memberi pilihan kepada pengguna selain daripada gula putih bertapis kasar dan halus sedia ada. Menurut Ketua Pegawai Eksekutif MSM Malaysia Holdings Berhad (MSM), Syed Feizal Syed Mohammad, pengeluaran gula baharu ini adalah pilihan tambahan kepada bekalan gula sedia ada dalam pasaran. "Gula ini diproses pada tahap terbaik dan rasa lebih manis. Pengguna boleh mendapatkannya dalam pasaran seluruh negara pada masa terdekat dengan harga anggaran sekitar RM4.20 hingga RM4.60 sekilogram. "Pihak industri juga ingin memberi jaminan bekalan gula sedia ada mencukupi dan dijual pada harga kawalan yang ditetapkan,"katanya.Terdahulu Menteri Perdagangan Dalam Negeri dan Kos Sara Hidup, Datuk Seri Salahuddin Ayub mengumumkan kelulusan permohonan MSM dan Central Sugars Refinery Sdn Bhd (CSR) untuk mengeluarkan gula putih bertapis jernih mulai hari ini. Ia merupakan sebahagian daripada pelan pemasaran syarikat-syarikat tersebut untuk terus kekal berdaya saing dan lestari.

(Ketua Pegawai Eksekutif MSM Malaysia Holdings Berhad (MSM), Syed Feizal Syed Mohammad)


Jumlah KIR miskin tegar berkurang hasil intervensi kerajaan

KUALA LUMPUR, 25 Mei- Seramai 118,217 Ketua Isi Rumah (KIR) miskin tegar didaftarkan dalam tempoh kurang enam bulan bermula 15 Disember tahun lalu sehingga 15 Mei lalu.Timbalan Menteri Ekonomi, Datuk Hanifah Hajar Taib berkata, jumlah tersebut berkurangan berbanding 124,744 yang dilaporkan sebelumnya, manakala KIR miskin berdaftar pula berkurang daripada 304,911 kepada 299,080 dalam tempoh yang sama.Penurunan itu disebabkan kerajaan sentiasa melaksanakan pelbagai intervensi dalam menangani kemiskinan rakyat termasuklah Sumbangan Tunai Rahmah (STR) dan Inisiatif Pendapatan Rakyat (IPR) yang dilihat berupaya meningkatkan pendapatan secara mampan."Di samping itu, situasi pasaran buruh negara bertambah baik sejak negara memasiki fasa peralihan ke endemik. "Kadar penggangguran pada Mac ini turun kepada 3.5% berbanding 5.3% pada Mei 2020. Pertumbuhan ekonomi yang kukuh pada tahun 2022 telah membantu menyokong pemulihan dalam pasaran buruh," katanya menjawab soalan wakil Bachok, Tuan Mohd Syahir Che Sulaiman.


PM minta Koleksi Hadis 40 Imam Nawawi diedar semula ke sekolah

(Naskah Koleksi Hadis 40 Imam Nawawi)

SHAH ALAM, 25 Mei- Perdana Menteri, Datuk Seri Anwar meminta Jabatan Kemajuan Islam Malaysia (JAKIM) dan Kementerian Pendidikan untuk menerbitkan semula Koleksi Hadis 40 Imam Nawawi untuk diedar kepada sekolah-sekolah. Jelasnya, inisiatif itu sebagai satu sambutan atas ilmu dan pandangan dua tokoh ulama tersohor dunia ke Malaysia iaitu Al-Imam Al-Allamah Profesor Dr Ali Jum’ah yang merupakan bekas Mufti Agung Mesir dan Habib Umar Bin Hafiz Pengasas Darul Musthafa yang turut bersama pada Muzakarah Ulama-Umara pada Festival Turath Islami Selangor.Ia, sekali gus berupaya memberi perkembangan ilmu kepada murid dan pelajar. “Kalau baca hadis sahaja mungkin anak-anak kita tidak semuanya dapat menghadam dengan baik dan kita boleh tanya pandangan Dr Ali nanti, apa yang dicadang untuk diterbit dan diedar di seluruh negara.“Ini sekurang-kurangnya adalah sebagai hasil sambutan daripada pandangan Dr Ali dan Habib Umar tadi,” katanya

(Perdana Menteri (TENGAH) menerima senaskah Al-Quran daripada Bekas Mufti Agung Mesir Profesor Dr Ali Jumah (dua, kanan) pada Majlis Muzakarah dan Umara sempena Festival Turath Islami Selangor 2023 /BERNAMA)


Penduduk terjejas banjir, tidak berpindah ke PPS layak terima BWI

KUALA LUMPUR, 25 Mei- Penduduk yang terperangkap akibat bencana banjir  termasuk dalam kategori individu yang layak menerima Bantuan Wang Ihsan (BWI), meskipun tidak berpindah ke pusat pemindahan sementara (PPS).Timbalan Menteri di Jabatan Perdana Menteri (Hal Ehwal Sabah Sarawak dan Tugas-Tugas Khas), Datuk Wilson Ugak Kumbong  merujuk situasi 2,000 penduduk Felda Sungai Kelamah dan Taman Pinggiran Sungai Kelamah, Tampin, Negeri Sembilan yang terperangkap dalam kejadian banjir pada 1 Mac lalu.Permohonan bagi menerima bantuan perlu melalui saluran yang sah, sama ada Jawatankuasa Pengurusan Bencana Pusat  (JPBP), Jawatankuasa Pengurusan Bencana Negeri (JPBN) atau Jawatankuasa Pengurusan Bencana Daerah (JPBD).   Beliau turut menjelaskan, bantuan hanya disalur kepada ketua isi rumah (KIR) yang terjejas berdasarkan pertimbangan dan budi bicara  selepas  proses semakan dan  pengesahan oleh pegawai daerah selaku pengerusi bencana banjir di kawasan terbabit."Pihak NADMA telah menyalurkan peruntukan awal diarahkan oleh Pengerusi Jawatankuasa Pengurusan Bencana Negara yang dipengerusikan oleh Timbalan Perdana Menteri sendiri, supaya peruntukan dihantar ke negeri seperti Negeri Sembilan."Kita hantar fasa 1, sebanyak RM1 juta, fasa dua kita hantar RM7 juta, jadi secara keseluruhannya RM8 juta untuk Negeri Sembilan,"katanya.Beliau menjawab soalan tambahan yang dikemukakan wakil Tampin, Datuk Mohd Isam Mohd Isa, yang ingin tahu definisi sebenar mangsa bencana banjir dan syarat-syarat yang perlu dipatuhi, serta punca kelewatan bantuan disalurkan kepada penduduk yang terjejas.

(Timbalan Menteri di Jabatan Perdana Menteri (Hal Ehwal Sabah Sarawak dan Tugas-Tugas Khas), Datuk Wilson Ugak Kumbong)


Gula putih bertapis jernih tidak ganti bekalan gula putih sedia ada - Salahuddin

PUTRAJAYA, 25 Mei - Kerajaan meluluskan permohonan dua syarikat pengeluar gula tempatan untuk mengeluarkan gula putih bertapis jernih dalam pasaran bermula hari ini. Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub bagaimanapun menegaskan pengeluaran gula tersebut tidak boleh menggantikan bekalan gula putih bertapis sedia ada.

"Dengan adanya gula bertapis jernih ini tidak mengganggu ataupun tidak menjadi gantian kepada bekalan gula kasar dan halus yang saya sifatkan sebagai gula rakyat yang mesti berada di pasaran minimum 42,000 tan sebulan," katanya pada sidang media selepas Majlis Anugerah Perkhidmatan Cemerlang KPDN, di sini.Tambah Salahuddin, harga gula premium yang dikeluarkan oleh MSM Malaysia Holdings Berhad dan Central Sugars Refinery Sdn Bhd (CSR) tidak dikawal, sebaliknya akan ditentukan oleh pasaran. "Harga itu ditetapkan mereka tapi jangan melampau sebab kalau terlalu melampau maka Suruhanjaya Persaingan Malaysia (MyCC) akan ambil tindakan,” katanya.Tambah beliau, pihaknya akan melanjutkan Op Manis selama sebulan bagi memastikan tidak berlaku sebarang manipulasi atau kekurangan bekalan gula di pasaran.


KPDN Kedah jamin bekalan gula di Kubang Pasu mencukupi

KUBANG PASU, 25 Mei- Kementerian Perdagangan Dalam Negeri dan Kos Sara Hidup (KPDN) Negeri Kedah memberi jaminan bekalan gula di daerah Kubang Pasu mencukupi dan pengguna tidak perlu panik dengan isu membabitkan komoditi tersebut. Pengarah KPDN Kedah, Affendi Rajini Kanth berkata, KPDN Kubang Pasu telah melakukan pemeriksaan terhadap premis pemborong dan peruncit rentetan daripada beberapa aduan rakyat tempatan yang menyatakan kesukaran pengguna untuk mendapatkan bekalan gula di sekitar kawasan Kubang Pasu. Affendi berkata, hasil tinjauan dan pemeriksaan di premis sekitar mendapati stok gula masih banyak dan mencukupi. KPDN juga katanya telah mengadakan sesi libat urus dengan pemborong utama gula bagi membincangkan dan mencari langkah untuk mengelakkan kejadian kekurangan bekalan gula dalam pasaran berlaku. Pengguna dinasihat supaya tidak membuat pembelian panik sehingga boleh menimbulkan kacau ganggu terhadap bekalan gula di negeri ini. Beliau turut mengingatkan peniaga atau pemborong supaya tidak menyorokkan gula dan menaikkan harga gula sesuka hati yang membolehkan tindakan tegas dikenakan di bawah Akta Kawalan Bekalan 1961. Katanya, kerjasama pengguna untuk menyalurkan sebarang maklumat salah laku atau aduan melalui saluran yang disediakan bagi memastikan peniaga sentiasa mematuhi undang-undang ditetapkan. Orang ramai boleh menyalurkan maklumat berkaitan kesalahan itu melalui talian bebas tol 1-800-886-800, hubungi Pusat Arahan Penguatkuasaan di talian 03 8882 6088 / 6245, aduan melalui aplikasi WhatsApp 019-279 4317 atau secara atas talian http://eaduan.kpdn.gov.my .


Ajaran sesat pesantren: MAIS sedia bekerjasama dengan Indonesia

(Lucky Hakim mengakui acara sesat berkenaan disertai ramai warganegara asingtermasuk dari Malaysia/YouTube tvOneNews)

PUNCAK ALAM, 25 Mei- Majlis Agama Islam Selangor (MAIS) sedia bekerjasama dengan pihak Indonesia bagi mengenal pasti pelajar atau rakyat dari negara ini yang terlibat bersama kultus ajaran sesat di sebuah sekolah pondok atau pesantren di Indramayu, Jawa Barat, Indonesia. Pengerusinya, Tan Sri Abdul Aziz Mohd Yusof berkata, pihaknya sentiasa memandang serius isu ajaran sesat dan sedia bekerjasama dengan polis bagi memantau pergerakan ajaran berkenaan agar tidak terus menular, sama ada dari dalam atau luar negara."Banyak ajaran sesat yang kita kenal pasti dan kita pantau bukan sahaja oleh MAIS, tetapi oleh Jabatan Agama Islam Selangor (JAIS) juga dengan kerjasama Polis Diraja Malaysia (PDRM) dan pihak-pihak lain."MAIS sendiri ada tempat pemulihan, Baitul Iman di Ulu Yam. Kita akan panggil mereka ini dan kita perbetulkan supaya mereka tidak terus sesat," katanya pada Program Seminar Al-Quran dan Al-Qiraat Peringkat Kebangsaan 2023 di Dewan Berlian Universiti Teknologi Mara (UiTM) Puncak Alam, di sini. Baru-baru ini, tular di media sosial, sebuah pusat pengajian pondok di Jawa Barat, Indonesia yang melaksanakan solat berjarak seperti semasa pandemik COVID-19, tetapi bercampur antara lelaki dan wanita dalam satu saf. Pengasas pondok tersebut turut meminta para pengikut menyanyikan lagu dan mengucapkan salam dalam bahasa Hebrew (Yahudi), selain tular khutbah solat Jumaat yang dilakukan di pusat pengajian berkenaan yang disampaikan oleh seorang wanita. Lebih mengejutkan, seorang selebriti dari Indonesia, Lucky Hakim mendedahkan terdapat rakyat Malaysia yang hadir dalam majlis berkenaan.


PM jumpa MB Kelantan, KM Sabah minggu depan bincang isu air

SHAH ALAM, 25 Mei- Perdana Menteri Datuk Seri Anwar Ibrahim akan mengadakan satu pertemuan bersama Kementerian Sumber Asli dan Kementerian Kewangan serta Menteri Besar Kelantan, Datuk Ahmad Yakob bagi membincangkan dan menyesaikan masalah air yang membelenggu rakyat Kelantan sejak 1990 itu.Menurut Datuk Seri Anwar, perjumpaan itu akan berlangsung minggu hadapan."Isu air di Kelantan, saya sedang mengatur pertemuan antara Kementerian Sumber Asli, Kementerian Kewangan dan Menteri Besar Kelantan serta Ketua Menteri Sabah, mungkin minggu depan"katanya.Datuk Seri Anwar berkata demikian di Majlis Muzakarah Ulama-Umara sempena Festival Turath Islami Selangor di Shah Alam.Sebelum ini Datuk Seri Anwar mengutarakan hasrat Kerajaan Pusat untuk menyelesaikan isu airdi Kelantan di Majlis Rumah Terbuka Malaysia Madani di Kota Bharu pada 12 Mei lalu.Projek itu akan dilaksanakan segera jika kerajaan negeri memberi kerjasama. Malah selang beberapa hari pengumuman Datuk Seri Anwar, Timbalan Perdana Menteri, Datuk Seri Dr Ahmad Zahid Hamidi turut mengumumkan kerajaan Persekutuan sudah menyalurkan peruntukan berjumlah RM1 bilion bagi membantu menyelesaikan masalah bekalan air di negeri itu ketika menghadiri rumah terbuka Felcra di Bukit Tiu, Machang, Kelantan.Peruntukan tersebut disalurkan bermula tahun ini sebagaimana yang diumumkan Perdana Menteri.


KKD pandang serius projek sakit di bawah kementerian

LANGKAWI, 25 Mei - Kementerian Komunikasi dan Digital (KKD) memandang serius projek-projek pembangunan yang dikategorikan sebagai 'projek sakit' di bawah kementerian yang gagal disiapkan mengikut jadual.Menterinya, Fahmi Fadzil berkata pada masa ini terdapat dua projek di bawah KKD yang menghadapi masalah itu iaitu projek membina bangunan Jabatan Penyiaran Langkawi dan juga projek Jabatan Penyiaran Bintulu, Sarawak.Beliau berkata, projek bangunan baharu Jabatan Penyiaran Langkawi akan ditender semula oleh JKR September ini manakala kerja-kerja pembinaan akan disambung selewat-lewatnya akhir tahun ini.

"Bagi saya dan pihak kementerian, kami memandang serius sekiranya ada projek yang telah diberi peruntukan, dikeluarkan surat setuju terima tapi tidak mampu dilaksanakan," kata Fahmi ketika ditemui pemberita selepas melawat tapak projek bangunan baharu Jabatan Penyiaran Langkawi di Kampung Buluh Penyumpit, di sini.Tambah Fahmi, projek pembinaan Jabatan Penyiaran Langkawi itu sepatutnya disiapkan pada Mac 2023 namun projek tersebut terpaksa ditender semula selepas pihak kontraktor gagal melaksanakannya walaupun telah diberikan lanjutan masa sebanyak tiga kali.Katanya, pihak kementerian dan Jabatan Kerja Raya akhirnya menamatkan kontrak pihak kontraktor terbabit pada 12 April lepas dan proses tender akan dilakukan semula bagi melantik kontraktor baharu untuk meneruskan kerja-kerja yang ditinggalkan kontraktor lama.


Ulama umara perlu sepakat hadapi cabaran masa depan- MB Selangor

(Ucapan aluan oleh Menteri Besar Selangor, Datuk Seri Amirudin Shaari)

SHAH ALAM, 25 Mei- Ulama dan Umara perlu menjalin hubungan akrab dalam mendepani cabaran masa hadapan. Menteri Besar Selangor, Datuk Seri Amirudin Shaari menjelaskan kerjasama dua golongan itu dilihat mampu menyembuhkan dan membangun negara serta rakyat khususnya pasca Covid-19.Tambahnya, hubungan sedemikian selaras usaha kerajaan negeri untuk menjadikan Selangor sebuah negeri pintar, berdaya huni dan makmur menjelang tahun 2025. "Ahli siyasah dan ulama harus menjauhi sikap permusuhan dan perbenturan. Kita harus berperanan membangunkan, memakmurkan dan ejen aman dan harmoni."Kita di Selangor berbahagia kerana umara dan ulama memainkan peranan berlandaskan landasan yang tepat. Negeri ini semakin maju dan bahagia kerana rakyat Selangor menolak 'agent of disorder', pemecah-belah dan sosok pertengkaran,"katanya.Jelasnya, keamanan yang dimiliki membolehkan pembangunan dan pertumbuhan ekonomi khususnya di negeri Selangor. Datuk Seri Amirudin berucap pada Muzakarah Ulama-Umara di Shah Alam.

(Muzakarah Ulama-Umara anjuran kerajaan Selangor menghimpunkan para pemimpin negara dan ulama)


249 syarikat manfaat insentif galakan cukai pengeluaran bahan makanan

(Chan Foong Hin (TENGAH) melawat ruang pameran pada perasmian Seminar Pelaburan Subsektor Tanaman Agromakanan Malaysia di Wisma Tani / BERNAMA)

PUTRAJAYA, 25 Mei- Kerajaan telah meluluskan insentif galakan cukai bagi projek pengeluaran bahan makanan kepada 249 syarikat.Menurut Menteri Pertanian dan Keterjaminan Makanan, Datuk Seri Mohamad Sabu insentif tersebut adalah bagi tempoh 2001 hingga April lalu membabitkan nilai pelaburan sebanyak RM2.2 bilion.Jelasnya bawah insentif itu, syarikat yang melabur dalam syarikat subsidiari yang menjalankan projek baharu pengeluaran bahan makanan diberi potongan cukai bersamaan dengan jumlah pelaburan dibuat bagi maksimum tiga tahun taksiran.Manakala syarikat yang menjalankan projek pengeluaran bahan makanan pulak diberi pengecualian cukai pendapatan 100% ke atas pendapatan berkanun selama 10 tahun bagi projek baharu dan Lima tahun bagi projek pembesaran syarikat sedia ada."Tempoh permohonan insentif galakan cukai bagi projek pengeluaran bahan makanan dilanjutkan sehingga akhir tahun 2025 dengan skop galakan turut diperluas merangkumi projek pertanian modern berasaskan pertanian persekitaran terkawal. "Pada tahun 2021, skop galakan projek pengeluaran bahan makanan juga telah diperluas kepada projek penanaman biji benih untuk agromakanan dan perikanan laut lepas,"katanya.Beliau berkata demikian pada Majlis Perasmian Seminar Pelaburan Subsektor Tanaman Agromakanan Malaysia di Putrajaya.Teks ucapannya dibacakan Timbalan Menteri Pertanian dan Keterjaminan Makanan, Chan Foong Hin.Jelasnya lagi Inisiatif itu juga dapat menggalakkan pengelibatan warga tempatan khususnya belia melalui pengunaan teknologi moden  di sepanjang rantaian nilai pengeluaran dan pemasaran.

(Timbalan Menteri Pertanian dan Keterjaminan Makanan, Chan Foong Hin membaca teks ucapan Datuk Seri Mohamad Sabu pada Majlis Perasmian Seminar Pelaburan Subsektor Tanaman Agromakanan Malaysia di Putrajaya)


Golongan ulama diseru berani tegur kerajaan - PM

(Anwar Ibrahim (kanan) bersama Habib Umar Bin Hafiz (kiri) dalamMuzakarah Ulama-Umara di Shah Alam)

SHAH ALAM, 25 Mei- Golongan ulama diseru agar berani membuat teguran terhadap kerajaan demi mengangkat martabat umat dan negara, menurut Perdana Menteri, Datuk Seri Anwar Ibrahim. Jelas beliau, pihak kerajaan sedia mendengar teguran ikhlas golongan berkenaan dan menyakini kerajaan kini berada pada landasan yang baik selaras cita-cita Balad Madani, selain menyifatkan tekad dan keberanian merupakan aspek penting dalam melaksana perubahan ke arah kebaikan.

"Ulama-ulama harus bicara dengan berani dan menegur dengan ikhlas. Insya-Allah kita (kerajaan) mendengar. Ada hal-hal yang kadang kita setuju tetapi tidak dilaksanakan segera kerana keterbatasan di negara kita serta tahap kefahaman umat."Jadi kadang-kadang apa yang kita bicarakan itu ditafsirkan berbeda dan bukan kerana satu Uslub dan Ittijahat (kaedah dan aliran) dalam politik ini. Saya yakin InsyaAllah kita di landasan yang baik dan kita boleh angkat martabat umat (Islam) dan negara ini sesuai dengan cita-cita Balad (negara) Madani,” katanya dalam ucaptama Muzakarah Ulama-Umara di sini, hari ini.Hadir sama pada majlis tersebut ialah Menteri Besar Selangor, Datuk Seri Amirudin Shaari. Muzakarah Ulama-Umara dianjurkan bagi menghimpunkan para pemimpin negara dan ulama dalam sebuah pertemuan. Istimewa pada majlis itu, dua tokoh ulama tersohor dunia iaitu Al-Imam Al-Allamah Profesor Dr Ali Jum’ah dari Mesir dan Habib Umar Bin Hafiz dari Yaman turut bersama pada muzakarah berkenaan.

(Anwar Ibrahim (tengah) bersama Habib Umar Bin Hafiz (kiri) danAl-Imam Al-Allamah Profesor Dr Ali Jum’ah (kanan) dalamMuzakarah Ulama-Umara di Shah Alam)


LIMA '23: Mindef meterai 43 kontrak bernilai RM10.128 bilion

LANGKAWI, 25 Mei - Kementerian Pertahanan (Mindef) menandatangani sejumlah 43 dokumen kontrak berkaitan industri pertahanan yang keseluruhannya bernilai RM10.128 bilion sempena Pameran Antarabangsa Maritim dan Aeroangkasa Langkawi 2023 (LIMA '23).Menteri Pertahanan, Datuk Seri Mohamad Hasan berkata dokumen yang ditandatangani melibatkan perolehan dan kerjasama dengan pelbagai pihak.

"Sebanyak 20 surat dokumen kontrak, 21 surat setuju terima, dan dua surat niat yang mana semuanya bernilai RM10.128 bilion. Sepatutnya banyak lagi tapi kita menilai semula kontrak-kontrak tersebut untuk kita membuat penilaian," katanya pada sidang media selepas menyaksikan majlis menandatangani perjanjian berkenaan di Pusat Pameran Antarabangsa Mahsuri (MIEC), di sini.Majlis menandatangani semua dokumen berkenaan diwakili Ketua Setiausaha, Kementerian Pertahanan, Datuk Seri Muez Abd Aziz.Hadir sama menyaksikan majlis berkenaan Panglima Tentera Darat, Jeneral Datuk Seri Mohammad Ab Rahman, Panglima Tentera Laut, Laksamana Datuk Abdul Rahman Ayob dan Panglima Tentera Udara Diraja Malaysia (TUDM), Jeneral Tan Sri Mohd Asghar Khan Goriman Khan.Pada majlis itu juga, memorandum persefahaman (MoU) antara Universiti Pertahanan Nasional Malaysia (UPNM) dengan beberapa syarikat korporat turut dimeterai bagi tujuan penyelidikan bersama dan pertukaran teknologi serta inovasi.

Sementara itu, mengenai Dasar Industri Pertahanan dan Keselamatan Negara (DIPKN), Mohamad berkata ia masih dalam proses penilaian dan tidak akan dibuat terburu-buru."Dasar industri itu kita tidak akan tergesa gesa. Kita masih dalam proses penilaian agar bila kita buat dasar kita tidak mahu tergesa gesa, kita mahu mendapat pandangan dari semua pemegang taruh agar dasar ini dapat dijiwai bukan sahaja kepada kerajaan malah semua pihak industri yang terlibat," katanyaTambah Mohamad, dasar berkenaan penting kepada industri pertahanan yang mempunyai potensi baik untuk dikembangkan, selain menjadikan industri lebih sistematik.


Penganjur 'Gang Bang JB Party' diberi amaran batal parti seks

JOHOR BAHRU, 25 Mei- Polis Johor sedang menjalankan siasatan berkaitan satu anjuran parti seks beramai-ramai yang dijadualkan berlangsung di sini pada 20 Jun depan.

Ketua Polis negeri, Datuk Kamarul Zaman Mamat berkata, penganjuran acara sedemikian adalah menyalahi undang-undang dan pihaknya memberi amaran keras kepada penganjur supaya membatalkan parti tersebut."Parti itu dipromosikan dengan poster bertajuk 'Gang Bang JB Party' menerusi Twitter pada 22 Mei lalu melibatkan penyertaan 20 lelaki bersama dua wanita bermula pukul 4.00 petang hingga 9.00 malam, yang secara langsung menggalakkan seks bebas," katanya dalam satu kenyataan hari ini.Pihaknya telah membuka kertas siasatan mengikut Seksyen 292 (e) Kanun Keseksaan, jika disabitkan kesalahan boleh dikenakan hukuman penjara sehingga tiga tahun atau denda atau kedua-duanya sekali."Bagi kesalahan penyebaran melalui media sosial, pihak polis akan membuat siasatan di bawah Seksyen 233 Akta Komunikasi Multimedia 1998, jika sabit kesalahan boleh didenda tidak melebihi RM50,000 atau dipenjarakan tidak melebihi tempoh selama satu tahun atau kedua-duanya sekali," katanya.Polis Johor memberi komitmen akan terus memantau keadaan semasa bagi memastikan penganjuran acara yang menyalahi undang-undang itu tidak diteruskan dan akan mengambil tindakan tegas, sekiranya berlaku sebarang pelanggaran undang-undang.Orang ramai juga dinasihatkan untuk tidak membuat sebarang spekulasi yang boleh mencetuskan kebimbangan atau menggugat ketenteraman awam.


RUU cekap tenaga dibentang di Parlimen tahun ini

PUTRAJAYA, 25 Mei- Rang Undang-Undang (RUU) Kecekapan dan Konservasi Tenaga (EECA) akan dibentangkan di sidang Parlimen tahun ini.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, ia bagi meningkatkan kesedaran masyarakat menguruskan penggunaan tenaga mereka bagi mengurangkan pembaziran. "Ia bukan sahaja membantu mengawal kecekapan dan pemuliharaan tenaga tetapi juga mendorong masyarakat mengadaptasikan penggunaan peralatan dan perkakas elektrik yang lebih efisien sekaligus mampu mengurangkan pembaziran tenaga,"katanya.Mac lalu, Nik Nazmi memaklumkan draf RUU ECCA masih dalam proses kajian di peringkat kementeriannya sebelum dihantar ke Jabatan Peguam Negara.Menurut analisis Suruhanjaya Tenaga, pelaksanaan akta ini mampu menjimatkan penggunaan tenaga sebanyak 1,447 juta giga joule atau 258.4 juta tan pelepasan karbon, bersamaan penjimatan RM71.24 bilion bagi tempoh 16 tahun.

(Nik Nazmi Nik Ahmad berucap pada perasmian 'Seminar on Sustainability Leadership 2023')


Fenomena El-Nino: KPKM pantau golongan petani terkesan

PUTRAJAYA, 25 Mei-Kementerian Pertanian dan Keterjaminan Makanan melaksanakan tinjauan dan pemantauan rapi terhadap golongan petani yang terkesan ekoran fenomena El- Nino yang melanda negara.Timbalan Menterinya, Chan Foong Hing  berkata tumpuan utama membabitkan kawasan pengeluaran padi bagi memastikan pengairan air mencukupi untuk penghasilan padi dan beras negara.Jelasnya pemantauan tersebut dijalankan di bawah Lembaga Kemajuan Pertanian Muda (MADA), Lembaga Kemajuan Pertanian Kemubu (KADA) dan Kawasan Pembangunan Pertanian Bersepadu (IADA)."Kerajaan dalam proses pemantauan rapi untuk KADA dan MADA. Kita kena pastikan saliran air mencukupi bagi penghasilan padi dan beras negara."Kementerian KPKM turut menubuhkan pasukan khas bagi memantau kesan 'El-Nino kepada para petani dan mengambil langkah sewajarnya", katanya kepada media selepas merasmikan Seminar Pelaburan Subsektor Tanaman Agromakanan Malaysia di sini.Jelas Foong Hing lagi, buat masa ini tiada sebarang bantuan menerusi Tabung Bencana Pertanian diperuntukkan bagi petani yang terjejas akibat musim cuaca panas berkenan.

(Timbalan Menteri KPKM, Chan Foong Hing/ FOTO RTM)


Ibu kandung, bapa tiri dituduh dera dua anak

(Nur Syafiqah Rosli (depan) dan Noor Aliff Ridzwan Zakaria (belakang)dihadapkan di Mahkamah Sesyen Kuantan)

KUANTAN, 25 Mei- Suami isteri dihadapkan di Mahkamah Sesyen sini atas pertuduhan menyebabkan kecederaan fizikal terhadap dua anaknya di sebuah rumah di Bukit Rangin di sini pada Januari lalu.

Tertuduh, Noor Aliff Ridzwan Zakaria, 29 dan Nur Syafiqah Rosli, 28, masing-masing bapa tiri dan ibu kandung kepada kanak-kanak lelaki dan perempuan mengaku tidak bersalah selepas dua pertuduhan dibacakan bersama di hadapan Hakim Mohammed Mokhzani Mokhtar.Mengikut kertas pertuduhan pertama, Nor Aliff Ridwan dan Nur Syafiqah sebagai orang yang mempunyai pemeliharaan terhadap kanak-kanak lelaki berusia enam tahun didakwa melakukan penganiayaan yang menyebabkan kecederaan fizikal.Bagi pertuduhan kedua, kedua-dua tertuduh melakukan kesalahan sama terhadap kanak-kanak perempuan berusia lima tahun.Mereka didakwa melakukan kesalahan yang boleh dihukum mengikut Seksyen 31(1(a) Akta Kanak-kanak 2001 yang dibaca bersama Seksyen 34 Kanun Keseksaan yang memperuntukan denda tidak melebihi RM20,000 atau penjara selama tempoh tidak melebihi 10 tahun atau kedua-duanya sekali.Kedua-dua tertuduh juga boleh dikenakan perintah bon berkelakuan baik dan khidmat masyarakat selama 240 jam dalam tempoh enam bulan.Timbalan Pendakwa Raya Haryati Abdullah menawarkan jaminan RM15,000 bagi setiap tertuduh dan syarat tambahan tidak boleh menghampiri mangsa yang kini berada di bawah jagaan nenek mereka sehingga kes selesai.Tertuduh juga diarah menyerahkan pasport dan perlu melapor diri di balai polis berhampiran setiap bulan.Sementara itu, kedua-dua tertuduh yang diwakili peguam, Mohamad Hamizey Mat Taib dalam rayuan memohon jaminan dikurangkan kerana tertuduh lelaki bekerja sebagai pemandu lori yang berpendapatan RM2,500 sebulan, manakala isterinya pula tidak bekerja.Mahkamah kemudian membenarkan pasangan itu masing-masing diikat jamin RM12,000 dengan seorang penjamin dan sebutan semula kes pada 4 Julai depan.


Perak kenal pasti 3,749 hektar Tanah Rizab Melayu untuk diwartakan

IPOH, 25 Mei-Kerajaan Perak melalui Pejabat Tanah dan Galian (PTG) terus melipat gandakan usaha secara konsisten bagi menambah keluasan Tanah Rizab Melayu di Perak.Menteri Besar, Datuk Seri Saarani Mohamad berkata antara langkah yang dibuat termasuk mengenalpasti kawasan seluas kira-kira 3,782 hektar untuk diwartakan sebagai Tanah Rizab Melayu.Manakala sejumlah lebih kurang 3,749 hektar kini dalam semakan akhir tapak sebelum dipertimbangkan selanjutnya."Kita telah dan sedang mengambil tindakan bagi menyempurnakan proses pewartaan bagi tanah-tanah yang telah diluluskan sebagai kawasan Tanah Rizab Melayu."Ini juga termasuk tanah-tanah yang telah diluluskan bagi Perkampungan Tersusun (RPT) dan Rancangan Pertanian Berkelompok (RPB)", katanya ketika menjawab soalan lisan Adun Trong, Muhammad Faisal Abdul Rahman ketika Persidangan Dewan Undangan (DUN) Perak.Sehingga kini keluasan Tanah Rizab Melayu di Perak bagi tahun 2023 adalah seluas 953,178 hektar.Ia merupakan 45 peratus dari keluasan keseluruhan negeri berjumlah 2.11 juta hektar.

(Menteri Besar Perak, Datuk Seri Saarani Mohamad/FOTO RTM)


Sukan SEA 2023: Atlet pelapis bukan punca negara gagal raih pingat

KUALA LUMPUR, 25 Mei-Kegagalan negara meraih sasaran pingat pada Sukan SEA Kemboja 2023 yang lalu bukanlah disebabkan atlet pelapis. Perkara itu dijelaskan Menteri Belia dan Sukan, Hannah Yeoh.Hannah menjelaskan kegagalan itu berpunca daripada keputusan tuan rumah, Kemboja yang tidak mempertandingkan beberapa acara yang mampu memberikan pingat emas kepada negara selain penyenaraian atlet import dan mengubah beberapa peraturan yang telah ditetapkan."Saya telah menjalankan "Post Mortem" bersama atlet yang terlepas pingat emas."Saya bukan sahaja turut mendengar cabaran yang dihadapi oleh atlet dan jurulatih berkaitan cabaran yang dihadapi mereka."Kita terbuka kepada semua cadangan dan akan melaksanakanya bagi memastikan Malaysia mempunyai peluang pada Sukan SEA di Thailand 2025", katanya ketika menjawab soalan Ahli Parlimen Pasir Mas, Tuan Ahmad Fadhli Shaari.Hannah turut berkata beberapa strategi telah dirangka kementerian termasuk pelan jangka pendek dan panjang serta penyediaan infrastruktur dan fasiliti latihan kepada acara sukan berpotensi.Katanya lagi, Kementerian Belia Dan Sukan (KBS) turut mengoptimumkan geran padanan bagi membolehkan atlet menyertai pertandingan bagi memperbaiki prestasi.

(Menteri Belia Dan Sukan, Hannah Yeoh)


Isu bekalan air: Hak, bidang kuasa kerajaan Sabah tak tergugat

KUALA LUMPUR, 25 Mei-Hak dan bidang kuasa kerajaan negeri khususnya dalam konteks menyelesaikan isu bekalan air di Sabah tidak tergugat.Menteri di Jabatan Perdana Menteri ((Hal Ehwal Sabah, Sarawak Dan Tugas-Tugas Khas), Datuk Armizan Mohd Ali berkata, ia seperti terkandung dalam Senarai Dua Jadual Kesembilan Perlembagaan Persekutuan.Bagaimanapun, Bahagian Hal Ehwal Sabah dan Sarawak (BHESS) tidak memainkan peranan secara langsung dalam isu terbabit berikutan ia bukan isu berbangkit."kerajaan persekutuan di bawah pimpinan Tambun akan sentiasa menghormati  hak dan juga kepentingan negeri termasuklah bidang kuasa tambahan kepada Sabah."Yang keduanya, isu air juga adalah berkait rapat dengan Akta dan fungsi-fungsi Menteri khususnya kementerian kewangan dan juga Kementerian Sumber Asli, Alam Sekitar dan Perubahan Iklim."Yang Amat Berhormat Menteri , Nik Nazmi Nik Ahmad telah mengadakan rundingan  dengan kerajaan Kelantan, dan Sabah juga" kata Armizan ketika menjawab pertanyaan wakil Tawau, Lo Su Fui berhubung komitmen Kerajaan Persekutuan dan peranan BHESS dalam membantu menyelesaikan isu air di Sabah.Sementara itu, Armizan menjelaskan penubuhan Bahagian Hal Ehwal Sabah dan Sarawak (BHESS) berperanan sebagai sekretariat kepada isu berbangkit berkaitan Perjanjian Malaysia 1963 (MA63).Justeru, tidak timbul soal mewujudkan kementerian khusus bagi mengawal selia isu berkaitan Sabah dan Sarawak bagi mengelak masalah pertindihan fungsi."Kita perlu melihat kepada semangat, prinsip MA63 (Perjanjian Malaysia 1963) yang memperkasakan penurunan kuasa kepada kerajaan Sabah dan Sarawak."Saya fikir tidak perlu penubuhan kementerian khusus yang bertanggungjawab kepada Sabah dan Sarawak yang akhirnya kelak mungkin akan hanya boleh menyebabkan pertindihan dengan kementerian-kementerian di peringkat persekutuan", katanya di Parlimen hari ini.

(Menteri di Jabatan Perdana Menteri ((Hal Ehwal Sabah, Sarawak Dan Tugas-Tugas Khas), Datuk Armizan Mohd Ali)


Tampin MTB Jamboree bakal disenaraikan dalam kalender pelancongan NS

TAMPIN, 25 Mei-Tampin MTB Jamboree 2023: Moncheh Siri 3 yang bakal diadakan pada tiga Jun ini dijangka dapat meningkatkan tahap ekonomi penduduk setempat sekaligus mempromosi pelancongan eko di Negeri Sembilan.Exco Pembangunan Belia dan Sukan Negeri Sembilan, Datuk Mohamad Taufek Abd Ghani, berkata kerajaan negeri bercadang menyenaraikan program berkenaan dalam kalender pelancongan negeri memandangkan sambutan menggalakan yang diterima daripada peminat Sukan Basikal Bukit (MTB) di seluruh negara."Pada siri pertama dan kedua mendapat sambutan baik daripada peserta dalam dan luar negara."Kerajaan negeri melihat program ini berpotensi sebagai produk pelancongan dan berhasrat menjadikan Tampin sebagai Sport Tourism", katanya dalam sidang media Program Tampin MTB Jamboree 2023 di sini.Dalam pada itu, Yang Dipertua Majlis Daerah Tampin, Mohd Fadhil Hassan berkata pihaknya menyasarkan penglibatan lebih ramai peserta pada kali ini." Sasaran kita adalah 1500 peserta, tetapi kali ini telah mencecah 1600 orang.Kita jangkakan penyertaan akan meningkat kepada 2,000 orang", katanya.

(Exco Pembangunan Belia dan Sukan Negeri Sembilan, Datuk Mohamad Taufek Abd Ghani/FOTO RTM)


Perlombongan haram nadir bumi ditemukan di Kuala Pilah

KUALA PILAH, 25 Mei-Kerajaan Negeri Sembilan mengesan satu aktiviti yang disyaki perlombongan haram nadir bumi di atas dua lot tanah milik, di Kampung Sikai, Seri Menanti, Kuala Pilah.Menteri Besar Negeri Sembilan, Datuk Seri Aminuddin Harun, dalam satu kenyataan berkata, aktiviti itu dikesan susulan aduan oleh Pejabat Daerah dan Tanah Kuala Pilah pada 16 Mei lalu sebelum siasatan dilaksanakan oleh pihak berkuasa.Menurut Amiruddin, hasil siasatan mendapati wujud aktiviti perlombongan dengan menggunakan peralatan yang menjurus kepada perlombongan nadir bumi di atas dua lot tanah milik.“Berdasarkan pemerhatian secara kasar, kaedah perlombongan yang dijalankan menggunakan proses larut resap in-situ iaitu kaedah perlombongan yang tidak memerlukan pembukaan kawasan yang besar untuk kerja-kerja pengorekan dan pengalihan tanah tetapi banyak menggunakan proses kimia.“Melalui proses tersebut, cecair bahan kimia iaitu amonium sulfat digunakan untuk melarut resap dan mengekstrak nadir bumi dari dalam tanah melalui lubang yang telah digerudi dan disalurkan ke kolam tadahan.Menurutnya lagi, beberapa sampel turut diambil oleh Jabatan Mineral dan Geosains Negeri Sembilan dan Melaka untuk analisis makmal.Pihaknya juga telah merampas guni-guni yang mengandungi bahan disyaki berkaitan dengan aktiviti perlombongan nadir bumi serta jentera jentera terlibat.“Selain itu, kerajaan negeri menggesa semua pihak untuk menyalurkan maklumat dan aduan kepada pejabat daerah dan tanah serta Pejabat Pengarah Tanah dan Galian Negeri Sembilan sekiranya terdapat sebarang aktiviti yang mencurigakan berkaitan perlombongan haram bagi mengurangkan ketirisan hasil negeri,” katanya.

(Kolam tadahan yang digunakan untuk mengumpul nadir bumi di Kampung Sikai/FOTO RTM)


Malaysia kutuk tindakan Menteri Keselamatan Israel

KUALA LUMPUR, 25 Mei- Malaysia mengutuk sekeras-kerasnya pencerobohan terbaharu ke atas Masjid Al-Aqsa dan perkarangan pada 21 Mei, dilakukan Menteri Pertahanan Israel, Itamar Ben-Gvir.Wisma Putra dalam kenyataan berkata, "tindakan tersebut jelas bersifat provokasi ke atas status quo politik Baitulmaqdis dan Al-Haram Al-Sharif." Malaysia sekali lagi menggesa seluruh komuniti antarabangsa untuk memaksa rejim Israel agar bertanggungjawab ke atas provokasi tersebut yang telah memburukkan lagi situasi yang telah sedia tegang. Menurut kenyataan itu, "Majlis Keselamatan Pertubuhan Bangsa-Bangsa Bersatu (UNSC) perlu mendukung tanggungjawab sebagaimana tertakluk pada piagamnya agar segera menggesa rejim tersebut menghentikan tindakan provokasi demi keamanan dan kestabilan rantau berkenaan." Malaysia kekal bersolidariti bersama rakyat Palestin berkenaan hak perundangannya sebagai negara bebas dan merdeka berpandukan persempadanan sebelum 1967 dengan Baitulmaqdis sebagai ibu negara. Ben-Gvir pada Ahad telah menceroboh Masjid Al-Aqsa buat kali kedua sejak dilantik dan mengisytihar penguasaan Israel ke atas tapak suci tersebut.


LIMA'23 terima respon positif

LANGKAWI, 25 Mei- Penganjuran LIMA'23 menerima respon positif dari segi penglibatan hubungan dua hala dan pelaburan malah meningkatkan kerjasama perdagangan antara negara serta syarikat yang terlibat.Perdana Menteri Datuk Seri Anwar Ibrahim berkata, perkembangan positif ini tidak hanya tertumpu kepada sektor Aeroangkasa, bahkan reaksi sama turut ditunjukkan dalam sektor Maritim."LIMA telah menyaksikan peningkatan penglibatan dan minat bukan sahaja untuk memperkukuh hubungan dua hala malah dari segi pelaburan dan perdagangan antara rakan kerjasama. "Apa yang telah kita capai dalam beberapa hari kebelakangan ini, adalah penglibatan yang lebih teguh,  bukan sahaja bagi sektor aeroangkasa malah maritim," dalam Majlis Resepsi Persidangan Maritim Antarabangsa sempena LIMA'23 di sini.Jelasnya, hubungan sedia ada antara Malaysia dengan negara yang terlibat dengan LIMA sebelum ini juga kekal utuh, khususnya melibatkan negara-negara ASEAN, Turkiye, Amerika Syarikat, Rusia dan Romania.Dalam pada itu, Perdana Menteri juga mengadakan pertemuan dua hala dengan Menteri Pertahanan Kebangsaan Korea Selatan, Lee Jong-sup.Pertemuan berlangsung kira-kira setengah jam itu membincangkan pelbagai perkara mengenai isu semasa dan industri pertahanan kedua-dua negara.Jong-sup yang dalam rangka lawatan rasmi ke Malaysia sempena LIMA’23 turut berkunjung ke pameran berkenaan di MIEC.Selain itu, beberapa MOU turut dimeterai antara Malaysia dan Korea Selatan menerusi pameran dwitahunan ini, selain mengadakan penerbangan persahabatan TUDM dan Black Eagles. Sejurus selepas itu, Anwar turut menerima kunjungan Menteri Pengangkutan dan Penerbangan Awam Somalia, Fardowsa Osman Egal.


Keanggotaan sukarela bagi perkasa Askar Wataniah

LANGKAWI, 25 Mei- Rejimen 504 Askar Wataniah, Kem Bukit Keteri akan terus mempertingkat usaha bagi keanggotaan sukarela baharu berdasarkan sasaran yang ditetapkan bagi memperkasakan Askar Wataniah.Selain pengambilan anggota dalam kalangan penjawat awam dan pemimpin setempat, pengambilan kini tertumpu kepada pelajar institusi pengajian tinggi awam (IPTA) dan institusi pengajian tinggi swasta (IPTS) khususnya di Perlis.Pemangku Raja Perlis yang juga Komander Rejimen 504 Askar Wataniah, Brigedier Jeneral Tuanku Syed Faizuddin Putra Jamalullail bertitah, rejimen ini menetapkan sasaran seramai 330 anggota baharu dapat dilatih setiap tahun daripada 11 buah IPTA dan IPTS di Perlis.Program berkenaan sebagai langkah strategik ke arah mencapai sasaran 80,000 anggota sukarela Askar Wataniah seluruh negara menjelang 2025 menerusi Pembangunan Jangka Panjang Tentera Darat iaitu ‘Army For Next Generation (Army 4NextG) dan Pelan Strategik Halatuju Askar Wataniah 2022-2030. Baginda bertitah pada Majlis Menandatangani Memorandum Perjanjian antara Rejimen 504 Askar Wataniah bersama 4 buah pusat pengajian tinggi awam yang berlangsung di Langkawi.Empat buah pusat pengajian tinggi berkenaan ialah Universiti Teknologi MARA Cawangan Perlis, Politeknik Tuanku Syed Sirajuddin, Kolej Universiti Islam Perlis (KUIPs) dan Universiti Malaysia Perlis (UniMAP).Rejimen 504 Askar Wataniah berusaha untuk mencapai kekuatan anggota kepada satu nisbah satu bilangan anggota tetap dan perlu mengukuhkan lagi strategi promosi serta pengambilan agar lebih efisien dan efektif.Dalam masa yang sama baginda turut dijadual mengunjungi pameran bagi kedua-dua segmen yang berlangsung, selain meneroka peluang kerjasama antara Perlis dengan negeri-negeri dalam negara serta negara yang menyertai LIMA'23 khususnya berkaitan permindahan teknologi yang boleh diaplikasi untuk pembangunan negeri Perlis.Selain itu, baginda juga berpeluang menguji aset maritim dan aeroangkasa serta mendapatkan perkembangan terkini berkaitan teknologi terbaharu yang akan digunakan bagi memperkukuhkan pertahanan negara.Turut berangkat, Raja Puan Muda Perlis, Tuanku Hajah Lailatul Shahreen Akashah Khalil.


Bantuan e-Tunai Belia Rahmah bakal diagihkan pada Jun

LANGKAWI, 25 Mei- Sesi Santai Petang dan Dialog Bersama Perdana Menteri Datuk Seri Anwar Ibrahim mendapat sambutan yang menggalakkan daripada anak muda Langkawi. Program santai itu dihadiri lebih 1,000 belia di daerah ini memenuhi Dewan Kolej Vokasional Langkawi dan setiap soalan yang diajukan diperjelaskan oleh Perdana Menteri Datuk Seri Anwar Ibrahim. Pelbagai pertanyaan yang diberikan termasuk berkaitan pendidikan serta anak muda, antara yang mencuri tumpuan ialah bantuan e-Tunai Belia Rahmah.Perdana Menteri yang juga merangkap Menteri Kewangan memaklumkan bantuan e-tunai tersebut bakal diagihkan tahun ini."Kalau jawapan itu daripada Menteri Kewangan maksudnya betul, tapi kalau maklumat itu diperolehi daripada media sosial, susah untuk dijawab. Insya Allah bulan Jun kita beri," katanya pada Santai Petang dan Dialog Bersama YAB Perdana Menteri, Datuk Seri Anwar Ibrahim di Kolej Vokasional Langkawi.Hadir sama isteri Perdana Menteri Datuk Seri Wan Azizah Wan Ismail dan Menteri Pendidikan Fadhlina Sidek.Bagi tahun 2023, sebanyak RM400 juta diperuntuk untuk bantuan e-Tunai Belia Rahmah kepada dua juta belia di seluruh negara. Bantuan itu akan meringankan beban kewangan golongan belia seiring menggalakkan transaksi tanpa tunai.

(Anwar Ibrahim dalam Sesi Santai Petang dan Dialog di Langkawi)


Wanita tular gambar tatu kalimah Allah ditahan

KUALA LUMPUR, 24 Mei- Polis menahan seorang wanita warga tempatan selepas menyebarkan gambar tatu kalimah Allah menerusi laman Facebook '@Bunga Matahari'.Setiausaha Polis Diraja Malaysia (PDRM), Datuk Noorsiah Mohd Saaduddin berkata, tangkapan ke atas suspek, 46, dilakukan di sebuah lokasi di Gombak, Selangor, semalam."Pemilik atau pengendali akaun Facebook '@Bunga Matahari' sebelum ini memuat naik gambar menunjukkan tanda tatu kalimah Allah di badan seorang wanita."Turut dirampas sebuah telefon bimbit bersama sekeping kad sim," katanya dalam kenyataan, di sini hari ini.Reman terhadap suspek dibenarkan selama tiga hari bermula hari ini hingga Jumaat di bawah Seksyen 117 Kanun Tatacara Jenayah."Kes juga disiasat oleh Unit Siasatan Jenayah Terkelas, Bahagian D5, Jabatan Siasatan Jenayah Bukit Aman di bawah Seksyen 298A Kanun Keseksaan dan Seksyen 233 Akta Komunikasi dan Multimedia 1998," katanya.Orang ramai juga diingatkan untuk tidak membuat sebarang hantaran atau menularkan perkara yang menyentuh sensitiviti agama, perkauman dan institusi diraja di mana-mana platform media sosial kerana boleh membangkitkan perpecahan, keamanan serta menggugat keharmonian kaum.

"Tindakan tegas tanpa kompromi bakal diambil terhadap mana-mana individu yang sengaja menggugat ketenteraman serta keselamatan awam," katanya


Jenazah Ag Askandar tiba di Kathmandu untuk urusan dokumentasi

PUTRAJAYA, 24 Mei - Jenazah Allahyarham Pengarah Angkatan Petahanan Awam (APM) Kedah, Leftenan Kolonel Ag Askandar Ampuan Yaacub selamat tiba di TU Teaching Hospital, Kathmandu pada pukul 4.40 petang (waktu tempatan) untuk proses bedah siasat dan urusan dokumentasi.Wisma Putra memaklumkan, Kuasa Usaha Sementara Kedutaan Besar Malaysia di Kathmandu, Mohd Fadzle Abu Hasan berada di hospital itu bagi menyambut jenazah serta membantu melancarkan proses pengurusan jenazah.

"Proses bedah siasat dan urusan dokumentasi dijangka akan mengambil masa selama dua hari. Sekiranya semua proses berjalan lancar, jenazah dijangka tiba di tanah air selewat-lewatnya pada hari Sabtu, 27 Mei 2023," kata Wisma Putra menerusi kenyataan.

Wisma Putra turut memaklumkan, proses mencari dan menyelamat (SAR) Muhammad Hawari Hashim masih lagi dijalankan pihak pasukan penyelamat tempatan.

Wisma Putra melalui Kedutaan Besar Malaysia di Kathmandu akan terus menghulurkan bantuan konsular yang sewajarnya bagi memastikan proses membawa pulang jenazah dan pencarian pendaki Misi Malaysia Everest 2023 yang masih hilang berjalan lancar.

Berita berkaitan:Kerajaan salur RM1.48 juta untuk pencarian Muhammad Hawari di Everest


25,042 gram ganja dirampas, empat lelaki direman

ALOR SETAR, 24 Mei- Polis menumpaskan sindiket pengedaran dadah jenis ganja melibatkan warga tempatan dengan menemui sebanyak 25,042 gram ganja menerusi tiga operasi berasingan di sekitar Alor Setar dan Sungai Petani dalam tempoh dua hari lalu.Ketua Polis Kedah  Datuk Wan Hassan Wan Ahmad berkata, empat lelaki ditahan dalam operasi tersebut dengan operasi pertama pada Isnin lalu menahan dua lelaki dari sebuah kenderaan di kawasan pakir kereta berhampiran sebuah restoran di Jalan Langgar, di sini."Hasil pemeriksaan lanjut di tempat duduk penumpang kenderaan, polis menemui sebuah beg mengandungi lima ketulan mampat plastik lut sinar berisi tumbuh-tumbuhan kering disyaki ganja dengan anggaran berat 5,010 gram," katanya dalam satu kenyataan hari ini.Susulan tangkapan itu, polis menahan dua lagi lelaki menaiki motosikal di tepi Jalan Lorong Seruling Taman Seruling, Sungai Petani pada pukul 12.40 tengah malam semalam.Hasil pemeriksaan, beg yang dibawa kedua-dua lelaki terbabit yang diletakkan di atas tanah terdapat lima ketulan mampat disyaki ganja seberat 5,004 gram.Kurang sejam selepas penahanan kedua-dua suspek itu, polis menemui 15 bungkusan plastik lutsinar berisi tumbuh-tumbuhan  kering disyaki ganja seberat 15,028 gram dalam sebuah kereta."Hasil soal siasat terhadap tangkapan kedua itu, polis menemui 15 bungkusan terbabit di ruangan khas di belakang kusyen penumpang belakang kereta yang diletak di tepi lorong kawasan perumahan Kampung Batu 2 Sungai Petani," katanya.Ketiga-tiga rampasan dianggarkan bernilai RM77,630 dengan nilai sitaan RM4,109 ringgit.Kesemua suspek direman selama tujuh hari bermula semalam dan kes disiasat mengikut Seksyen 39B Akta Dadah Berbahaya 1952.


Dewan Rakyat luluskan RUU Insolvensi (Pindaan) 2023

KUALA LUMPUR, 24 Mei - Dewan Rakyat hari ini meluluskan Rang Undang-Undang (RUU) Insolvensi (Pindaan) 2023 sebagai penambahbaikan kepada peruntukan Akta 360. Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata pindaan turut dibuat kepada peruntukan berkaitan pelepasan automatik bagi menjaga kepentingan pemiutang dan kepentingan awam.

"Individu bankrap juga perlu memberikan kerjasama sepenuhnya dalam pentadbiran kebankrapan bagi membantu individu bankrap keluar daripada kebankrapan dalam tempoh yang singkat yang ditetapkan. "Selain daripada itu, pindaan turut dilaksanakan agar pentadbiran kebankrapan seiring dengan perkembangan teknologi dan penggunaan komunikasi digital," katanya ketika sesi penggulungan tersebut, di Dewan Rakyat.Pada Masa sama, Azalina turut mendedahkan Individu berusia 35 hingga 44 tahun dikategorikan sebagai golongan paling ramai diisytiharkan muflis iaitu seramai 13,073 orang berdasarkan statistik dari 2019 hingga 2023.Katanya, dalam tempoh sama juga, seramai 5,297 individu berusia 55 tahun ke atas diisytiharkan muflis, manakala mereka berusia 25 tahun ke bawah melibatkan seramai 107 orang.Justeru, Azalina berkata selain dari aspek perundangan, pelbagai inisiatif telah dilaksana bagi menangani isu muflis dalam kalangan remaja sekaligus memperbetulkan persepsi masyarakat."Jabatan Insolvensi Malaysia (MDI) juga sentiasa melaksanakan program-program kesedaran seperti hari bersama pelanggan, klinik insolvensi dan menggunakan saluran media sosial bagi menggalakan individu bankrap untuk berurusan dan bekerjasama dengan MDI. "Oleh itu, individu bankrap dapat memahami serta menjalankan tanggungjawabnya dan perkara tersebut dapat membantu individu bankrap untuk keluar daripada kebankrapan dalam tempoh singkat," katanya.RUU Insolvensi (Pindaan) 2023 yang dibahaskan oleh 18 Ahli Parlimen daripada kerajaan dan pembangkang diluluskan oleh Dewan Rakyat dengan lebih suara bersetuju.